Luka 20 ARNNT - Kiñe antü mülelu Jesus ti ngillatuwe - Bible Search\nIney werküeyew ta Jesus ñi femael ti dungu\n(Matew 21.23-27; Marku 11.27-33)\n1Kiñe antü mülelu Jesus ti ngillatuwe ruka mew, kimeltumekefi ti pu che ka wewpimekey ti werkün montun dungu, fey akuyey tati longkolelu ti pu saserdote mew ka ti kimeltukelu ta Moyse ñi ley dungu, kiñentrür miyawi ti putremke wentru engün. 2Fey feypifi engün ta Jesus:\n—¿Iney anta werküeymew tami femael tüfachi dungu? ¿Iney anta elueymew tüfachi awtoridad?\n3Fey llowdungueyew ta Jesus:\n—Iñche kay ta ramtuwayiñ kiñe dungu. Llowdungumuchi. 4¿Iney werküeyew ta Juan ti Fawtisachefe tañi fawtisacheael, Ngünechen pemay kam tati pu che?\n5Kisu engün eluwi ñi fillpiwael welukonkechi: “Fey llowdungufiliyiñ Ngünechen ñi werküetew, fey tüfa ramtuay: ¿chumngelu am taiñ feyentunofiel? 6Ka femngechi ngelay taiñ feypiael ti pu che ñi werküetew. Fey tati pu che langümafeiñmew re ütrüftukan kura mew, kom kimnielu engün am Juan tañi dungukefel Ngünechen ñi üy mew.”\n7Feymew llowdunguy engün ñi kimnon iney ñi werküetew ta Juan tañi fawtisacheael.\n8Fey Jesus llowdungueyew:\n—Iñche ka feypiwlayayiñ iney ñi werküetew ñi femael tüfachi dungu.\nTati adkünu dungu ti wesake küdawfe mew\n(Matew 21.33-46; Marku 12.1-12)\n9Fey ka pürüm eluwi Jesus ñi dunguafiel tati pu che, fey nütramelfi tüfachi adkünu dungu: “Kiñe wentru anümürkey fentren ofad, ka amediakünulelfi kiñe mufü küdawfe, fey kisu eluwi ñi amuael kañpüle. 10Fey puwlu ñi kosechangeael ti ofad, werküy ñi kona ñi yelngepayael ti fün ofad ñi koneltunieel, welu kisu engün wülelfingün ka wemütufi fey pichin no rume elulafingün. 11Feymew ti ngenngelu ka werküy ñi kangelu kona, welu tüfa lukatufi ka wülelkafingün, fey ka wemünentufingün fey ñi elunofiel chem no rume. 12Ka wiñome werküngey ta kangelu, welu ti pu küdawfe tüfa ka femngechi allfülkafingün, fey wemünentufi wekuntu ti ofadentu.\n13“Afduamlu ti ngen mapu feypi: ‘¿Chumafun chey? Werküan may ñi sakin fotüm. Tüfa yamafingün tati.’ 14Welu ti pu küdawfe peetew, fey welukonkechi feypiwingün: ‘Tüfa tati ngenngetualu langümafiyiñ, femngechi tati ofadentu mapu iñchiñngetuay.’ 15Feymew nentufingün wekuntu ti ofadentu mapu mew, fey langümfingün.\n“¿Chumaetew ti ngen ofadentu trokifimün kay? 16Fey küpayay langümpayafi tüfeychi pu küdawfe, fey feytichi ofadentu eluafi ta kakelu küdawfe.”\nFey allkülu engün tüfachi dungu, feypi:\n—¡Tüfeychi dungu chumkawnorume femkilpe!\n17Welu Jesus küme leliwülfi ti pu che ka feypifi:\n—Fey ¿chem pin am tüfa ñi feypilen mew ta Wirin Chillka?\n‘Tati pu dewmarukakelu illamtufi ti kura,\nwelu tüfa ta dullin kurangetuy.’+\n18Fey iney rume wente trananagpuwle ti kura mew, rume watrokaway. Welu feytichi kura iney rume trañmafile küme rüngümkünuafi.\n19Fey ti pu longkolelu pu saserdote mew ka ti pu kimeltukelu ta ley dungu ayürkefuyngün ñi püresuafiel ta Jesus, feychi lelen mew müten, kimlu am kisu engün ñi piñmaltulelngen ti adkünu dungu. Welu llükanierkefingün tati pu che.\n(Matew 22.15-22; Marku 12.13-17)\n20Fey werküfingün kiñeke che ñi ellka ngünenmayaetew, fey nor piwke che reke puwi engün. Fey ñi ngoymakechi welulkalafiel engün ta Jesus chem dungu rume feypile, femngechi adngell tañi wültukuafiel tati gobernador mew. 21Tüfa engün ramtueyew:\n—Kimeltufe, iñchiñ ta kimnieiñ eymi tami feypikeel ka tami kimeltukeel ñi küme nor dungungen ka tami manelkenofiel tati re küme piwkefaluwkechi che. Eymi ta kimelkeymi chumngechi ñi tutengeael ta Ngünechen ta mongen mew. 22¿Kümey am taiñ kulliafiel impuestu tati Roma tuwchi emperador kam taiñ kullinoafiel?\n23Fey Jesus ngüneduamfilu ñi nien engün kiñe wesa koyla ngünen dungu, feypifi ti pu che:\n24—Pengelelmuchi kiñe denario pingechi moneda. ¿Iney am ñi ange adentuley ka iney ñi üy wirintukuley tüfa mew?\nFey llowdunguy engün:\n25Fey Jesus feypifi ti pu che:\n—Fey eluafimün may tati emperador, tañi koneltuleel tati emperador, fey femngechi eluafimün ta Ngünechen tañi koneltuleel ta Ngünechen.\n26Fey kom tañi chem piel ta Jesus, tati pu che ñi adkiñ mew ngelay tañi welulkawün ñi dungun mew femngechi allmalltuafulu engün tañi püresuafiel, fey rume afmatulewey engün kisu ñi llowdungun mew, feymew dunguwetulayngün.\nFey ti ramtun tati wiñomongetun mew\n(Matew 22.23-33; Marku 12.18-27)\n27Fey ngünekünulu kiñeke ti pu sadusew amuyngün tañi pemeafiel ta Jesus, fey ti pu sadusew feyentukelay ñi wiñomongetuael ti dew lalu, feymew ramtupufingün tüfachi dungu:\n28—Kimeltufe, Moyse ta elkünuleleiñmew ñi wirin dungu femngechi ta kiñe kurengechi wentru lale, fey nienole kiñe fotüm no rume ñi domo mew, fey ti lalu ñi peñi müley ñi kureyetuafiel ti lantu domo femngechi tañi fotümelafiel ñi lachi peñi.+ 29Fey mülekerkefuy kiñe rupa regle peñiwen. Fey kiñe ti wentru wüne kurengey, welu lay fey ñi elnon kiñe fotüm no rume. 30Fey ti inankülelu ka femi. 31Ka ti küla mew inankülechi wentru kureyefi ti domo ka femngechi femi ti kakelu reke, fey kom ti regle wentru layey engün, fey ñi elkünurpunon kiñe yall no rume. 32Fey afpulu mew ka femngechi lay ti domo. 33Fey am wiñomongetule ti pu la ¿chuchi am kureyetuafi ti domo, fey ti regle am kom kureyefulu ti domo?\n—Tüfachi mapu mew ti pu wentru ka ti pu domo kureyewkey engün. 35Welu ti fürenengelu ñi puwael ta wenu mapu mew ka wiñomongetule, wentrungeay rume ka domo rume, doy ngewelayay ta kureyewün. 36Tüfa engün am doy lawenoalu. Femngechi tati pu werken püllü reke feletuay engün. Ka femngechi ta Ngünechen ñi yallngeayngün tañi wiñomongetuael mew. 37Kuyfi mew Moyse pefilu ti üykülechi kütral sarsa mew, feymew feypi: ‘Ñidol, Abraam, Isaak ka Jakob ñi Ngünechen.’+ Moyse ñi femngechi feypin mew kimfali tati pu la ñi wiñomongetuael, 38fey ¡Ngünechen am tati pu la ñi Ngünechen no, welu ti pu mongelelu ñi Ngünechen may, fey Ngünechen mew am kom che ta mongelelu!\n39Fey kiñeke ti kimeltukelu Moyse ñi ley dungu feypifi ta Jesus:\n—Küme pimi tati kimeltufe.\n40Femngechi ta yamwefingün tañi doy ramtuweafiel.\n¿Iney ñi yomel küpalmengen tati Cristo?\n(Matew 22.41-46; Marku 12.35-37)\n41Feymew Jesus ramtufi ti pu che:\n—¿Chumngelu am feypingekey tati Cristo David ñi yomelchengen? 42Fey David kütu feypi, ti Salmo lifru mew:\n‘Fey Ñidol Ngünechen feypifi tañi Ñidol:\nAnüpange iñche ñi man ad püle.+\n43Femngechi iñche elkünulelaeyu tami pu kayñe\nkiñe pünotuwe reke miñche tami namun.’+ +\n44¿Fey chumngechi am ti Cristo David ñi tuwünngey, fey David am iñche ñi Ñidol pifilu tati Cristo?\nJesus feypintukufi tati kimeltukelu ti ley dungu\n(Matew 23.1-36; Marku 12.38-40; Luka 11.37-54)\n45Fey kom ti pu che allkütulerkey, fey Jesus feypifi ñi pu disipulu: 46“Kuñiwtukuwmün fey ti pu kimeltukelu mew ta Moyse ñi ley dungu. Tüfa engün ta ayükey ñi tukuael ti alükechi takuwün ka ayükey ñi chalingeael fentren yamün mew tati pülasa mew. Ka kintukey engün doy kümeke wangku ta sinagoga mew, ka chew müley doy kümeke iyael ti mesa mew. 47Ka müntuñmakefingün ñi ruka ti pu lantu domo, welu lif mongen che ñi pingeael rume fentreñma ngillatukawkey engün. Kisu engün ta doy fütra kutrankaway.”


¿Kimpeafuiñ may ta Ngünechen? Biblia ñi feypikeel\nFentren che feyentukey Ngünechen mu. Welu ramtungefule: “¿Chumngey ta Chaw Dios?”, kakerume piafuyngün. Kiñeke feypikey: “Ngünechen re ayükey ñi kastigayafiel ta pu wedake che”, pikey. Kakelu feypi: “Chem weda dungu rume femliyiñ, Ngünechen piwkeyeaeiñmu ka perdonayaeiñmu”. Kakelu ka feypi: “Ngünechen duamyekelaeiñmu, alü kamapuley iñchiñ mu”. Allkütun mu tüfa, fentren che “turpu kimlayafuiñ ta Ngünechen”, pikey.\nKimafiel ta Ngünechen, ¿falin-ngepey may? Falin-ngey tati. Tüfa müna ayüwülafeiñmu, ka kelluafeiñmu kimal chumngelu kidu eli ta che Mapu mew (Hecho 17:26-28). Doy fülkonküleliyiñ Ngünechen mu, kidu doy piwkeyeaeiñmu ka kelluaeiñmu (Santiaw 4:8). Küme kimfiliyiñ ta Chaw Ngünechen aflayafuy taiñ mongen (Juan 17:3).\n¿Chumngechi kimafuiñ ta Ngünechen? Rakiduamnge kiñe weni tami küme kimnieel. ¿Chumimi tami weniyeafiel? Dew pewlu eymu, ayüymi tami kimal kidu ñi üy, ñi chumngen, chem ñi ayükeel ka ñi ayükenoel, ñi chumün kuyfi ka ñi küpa femal. Femngechi eymi doy kimfimi feychi che, feymu doy weniyefimi.\nKa femngechi, taiñ doy kimafiel ta Chaw Ngünechen ramtuwafuiñ:\n¿CHUMNGEY TA KIDU?\n¿CHUMI TAIÑ KELLUAETEW?\n¿CHUMAY TAIÑ KÜME FELEAL?\nKom ti trokiñ mülelu tüfachi chillka mew kelluaeiñmu taiñ kimal chem pin Biblia tüfachi dungu mu. Feymu tüfachi chillka kelluaeiñmu taiñ kimafiel ta Chaw Ngünechen, ka chumngechi kümelkayafeiñmu taiñ weniyefiel ta kidu.\nChaw Dios niey kiñe üy, ¿kimkefuymi tüfa?\n¿Kimpeafuiñ may ta Ngünechen? Küpa weniyefilmi ta Ngünechen, wüne küme kimafimi. ¿Chumngechi doy küme kimafuymi?


Tripalu pu israelche Egipto mu, akurpuy wünen Rey Israel mu | Biblia Nütram\nTripalu pu israelche Egipto mu, akurpuy wünen Rey Israel mu\nMoyse yeniey pu Israel che Egipto ñi ngillan konayem, puwi Sinay wingkul, chew Ngünechen elueyew tañi Feypin, Ley dungu. Fey wüla, Moyse werküy mari epu wentru ñi ellkangüneduammapual Kanaan mu. Welu mari wiñotuyngün kiñe weda kimeldungun. Femingün tati pu che ayüy ñi wiñotual Egipto mew. Ñi nienoel mupiltun Chaw Ngünechen mew, Ngünechen kastigafi tati Israel che ñi ñamkiawal (ñafkiawal) wellin mapu meli mari tripantu mu.\nFey wüla, Josue dullingey (ngümintungey) ñi tukuafiel tati pu Israel che Kanaan mapu mew. Ñi kelluafiel ñi nüal ti mapu, Jewba femi afman - ngechi dungu. Jewba elkünuy ti Jordan lewfü mu katrütuy witrunko, Jeriko ñi alüpüra kuramalal (malalmalechi) treyüfnagal, ka elkünuy ñi nengümnoal chi Antü kiñe kom antü. Fey wüla kayu tripantu mu, müntuñmafi ñi mapu Kanaan che.\nEllaka mu Josue mew, Israel ngüneytungey pu kues mu 356 tripantu mu. Kimafiyiñ fey engün mew, chumngechi Barak, Gedeon, Jefte, Sanson, ka Samuel. Kafey chillkatuafiyiñ tati pu domo chumngechi Rahab, Debora, Jael, Rut, Noemi ka Dalila. Kom tüfachi KÜLA TROKIÑ mew, ruparkey 396 tripantu.\nKiñe we iyael\nTüfachi pekan iyael no tati, Ngünechen mu küpay, nagtripakey wenu mapu mu.\nJewba wüli ñi werkün dungu\n¿Chem epu ley dungu doy falin-ngey ta Mari Werkün Dungu mu?\n¿Chumngelu tati pu che poyeafuy kiñe adentun ñi dewmangeel lliwüdkülelu milla mew?\nKiñe tolto ruka ñi poyeam\nFeychi pichi katrüntüku afpun ti tolto ruka mew mülekefuy ti tukulpapeyüm kakon.\nMari lloftufe feypingün kiñe dungu, welu epu trafdunguyngün. Tati pu israelche, ¿iney engün am müley ñi feyentuafiel?\nAaron ñi retrü rayüy\n¿Chumngechi fel chi kiñe angkülelu chi mamülll rayüy ka afüy ñi almendra fün kiñe pun müten?\nMoyse femürpuy tañi feypiel, welu lladkülkafi ta Jewba.\nTati kofrechi filu\n¿Chumngelu Ngünechen werküy fenenungelu ti pu filu ñi ünatuafiel pu Israelche?\nKiñe furiku dunguy\nTi furiku peniey kiñe afmatun dungu, welu Balaam pepi pelafi.\nMoyse petu newen-ngefuy, feymu ¿chumngelu Josue longkolerpuy?\nRaab ellkay ti epu ellka-ngüneduammapufe\n¿Chumngechi Raab kellufi epu wentru, ka chem dungu ngillatufi?\nPetu rumeyngün Jordan lewfü mew\nKonlu pu saserdote ko mu, kiñe afmatun dungu rupay.\nJeriko ñi wallmalechi kura malal\n¿Chumngechi kelü def kelluy ñi trananagnoal kiñe alüpürachi kura malal?\nKiñe wentru ñi duam mu, ¿wedalkayafuy kiñe fütra trokiñche?\nTati pu kimke Gabaon che\nFey engün ngünenkafi ta Josue ka pu israelche ñi kümelkangeal engün, ka ti pu israelche femürpuyngün tañi feypikünuel.\nNgünechen femi kiñe dungu turpu ñi femkenofel, Josue ñi duam mu.\nEpu domo llükakenolu\nBarak longkoley Israel ñi pu awkafe ñi weychayal, welu ¿chumngelu Jael elungey ñi sakingeal?\nRut ka Noemi\nRut tranakünuy tañi pu che ñi müleal Noemi engu, ka poyeafiel ta Jewba.\nNgünechen dulli iney engün am koneltualu tüfachi pichi trokiñ weychafe, ngüneduamlu chumngechi ñi pütokon engün.\nJefte ñi feypikünun\nÑi feypikünufiel ta Jewba kidu müten ta koneltulay, ka femngechi koneltuy tañi ñawe.\n¿Chumngechi Dalila kimi Sanson ñi chew tuwün ñi newen?\nKiñe pichi wentru poyefi Ngünechen\nNgünechen werküfi ti pichi wentru Samuel ñi feypilelafiel ta Longko Saserdote Eli kiñe weda dungu.\n3 Trokiñ—Tripalu pu Israel che Egipto mu, ñi llitun wünen Rey Israel


Ti wünen relmu | Biblia Nütram\nTi wünen relmu\n¿EYMI kimimi chem wüne dewmay Noe tripalu fütra wampo ruka mew, kidu ka tañi reñma? Kidu elufi Ngünechen kiñe yewün. Adkintufinge chummeken tüfa nagaltu adentun mu. Noe elufi kiñe fütra mañumtun kulliñ, ñi mañumtuafiel Ngünechen ñi montuletew ñi pu reñma, ti Fütra Mangiñ Ko mew.\n¿Chem pimi eymi? ¿Ayüwi Jewba ñi elungeel ti yewün? Femi llemay, ayüfi. Feymu lle, feypikünufi Noe: ‘Chumkawnorume wiño apümlayafiñ ti Mapu, kiñe Fütra Mangiñ Ko mew.’\nPichin mu, kom Mapu angküy, Noe ka ñi pu reñma tuwingün kiñe we mongen, wekun ti fütra wampo ruka mew. Ngünechen kümelkafi ka feypifi engün: ‘Müley tamün nieal fentren pu yall (püñeñ), ñi apolal kom tati Mapu che mew.’\nWelu ka allkütule pu che ti fütra mangiñ ko, llükayafuychi ñi wiño rupalal ka kiñe Fütra Mangiñ Ko chumngechi rupalu feychi mu. Feymu lle, Ngünechen wüli kiñe dungu tukulpanieal che, Ñi mangelkünuy chumkawnorume ñi mangiñmanoal itrokom Mapu. ¿Eymi kimimi chem elufilu ñi tukulpayal tüfa? Kiñe relmu ngerkey.\nRumel ti relmu pengey wenu mu, wilüflu (lüfolu) chi Antü dew rupachi kiñe mawün. Ti relmu nieafuy ayüngechi kakewme wirin. ¿Dew pekefimi kiñeke mu? ¿Pefimi tüfa mülelu ti adentun mu?\nTüfa ñi feypin Ngünechen: ‘Rüfngey tañi pin, chumkawnorume apümwelayafiñ kom che, ka kulliñ kiñe Fütra Mangiñ Ko mew. Elkünumeken tañi relmu, ti tromü mu. Ka pewfalüwle ti relmu, iñche peafiñ ka tukulpayan tañi rüfngen ñi pin.’\nFey mew, eymi pefilmi kiñe relmu, ¿chem müley tami tukulpayal? May, rüfngen ñi pin Ngünechen, ñi turpu apümkanoafiel ti Mapu kiñe fütra mangiñ ko mew.


Wemünentungeyngu ti Küme Mülewe mu | Tati Biblia ka tañi werkün dungu\nWemünentungeyngu ti Küme Mülewe mu\nKiñe weda werken püllü ngünenkafi ta Adan Eva engu ñi feyentunoafiel ta Ngünechen. Femngechi wefi ti yafkan ka lan dungu\nFÜTRA kuyfi mu, petu ñi mülenon tati pu che, Ngünechen dewmay fentren püllü pengekenolu, pu werken püllü pingekeyngün. Tati malaltukulechi rayen Eden pingekefuy ñi antü mu, kiñe werken püllü wentruwi, tüfa kimngerpungey Satana chi Weküfü, kidu ngünenkafi ta Eva ñi iyafiel ti kiñen anümka ñi katrütuetew Ngünechen ñi iñmanoafiel ñi fün.\nSatana filukünuwi ñi dunguafiel ta Eva, ñi kimnieal kidu ka tañi wentru ngünam feyentuafiel Ngünechen ñi duam mew. Ka feypifi ifile engu ti katrütungechi fün, lalayayngu. Femngechi tati Weküfü dallukafi ta Ngünechen ñi koylatukefiel tañi epu yall. Chi Weküfü feyentulfi fey engu feyentunofile (müngeltunobile) ta Ngünechen nürpuayngu kiñe pekan-ngenochi kimün, ka ayüyngu ñi kidu ngünewal müten. Welu kom tüfa re koyla tati, ti wünen koyla feypingelu. Rüfkünu may ayüy tüfachi weda püllü ñi elkünual tüfachi dungu: Chaw Ngünechen müten, ¿müley may ñi ngünenieal itrokom dungu? ¿Norngey tañi ngünenieel? ¿Kümepey may ñi feyentuafiel?\nEva feyentufi (müngeltubi) Weküfü tañi koyla. Eluwi ñi illufiel ti fün, feymu irkefi. Fey wüla ka femngechi elufi tañi füta (afkadi), fey ti wentru kafey irkey ti fün. Newe weda dungu trokiwngelay, welu feyta kiñe wentrukawün reke, kiñe yafkan tati. Tañi dullifiel ñi feyentunoal engu Ngünechen ñi werkün dungu, Adan ka Eva famentufi tañi ngünenieetew tañi Dewmaetew, kidu elukeetew am kom tañi niekefel, tañi engkañngenochi mongen kütu (kenü).\n‘Fey pünoñmayaeymew tami longko, fey eymi ünatuñmayafimi ñi rüngkoy namun.’ (Génesis 3:15)\nNgünechen ramtukadungufi tüfachi epu rume weda femlu. Wüne feypikünuy ta küpalechi antü mu küpayay ti feypikünuelchi Choyün (llegi), ka apümkayafi tati filu, Satana. Fey wüla Ngünechen kondenafi Adan Eva engu ñi larpual, welu pürüm (pür) müten larpulayngu, welu kutranpiwkeniefi ñi pu yall choyüngerpual (llegürpual), feymu eluñmay ñi mongeleal engu pichiñma antü mu. ¿Chem maneluwün nieayngün ñi pu yall? Jewba feypikünuy ñi werküal kiñe montulchefe tañi apümkayafiel kom wedake dungu rupalu Eden mu. Welu, ¿iney ngeafuy tüfachi Montulchefe, ka chumngechi wechurpuafuy kom tañi werküetew Ngünechen? Mülen antü mu, petu amulelu ñi wirintukungen chi Biblia, tüfachi dungu kimngerpuy.\nAf mew, Ngünechen wemünentufi Adan Eva engu tati Küme Mülewe mu. Wekun ti malaltukulechi rayen mu, fey engu müley ñi rume (mütre) küdawtuael ti mapu tañi nieal iyael. Feymew wüla Eva püñeñi tañi wünen püñeñ, Kain pingey. Fey wüla Adan Eva engu nieyngu fentren pu yall, wentru ka domo, fey engün mu mülefuy Abel ka Set pingeyngu, Noe ñi kuyfi tuwün.\n(Tuwlu Génesis kapitulo 3 ka puwlu 5, ka Apokalipsi 12:9.)\n¿Iney am feypi ti wünen koyla, ka chem koylatuy?\n¿Chumngelu (chemu) Ngünechen wemünentufi Adan Eva engu tati Küme Mülewe?\nRamtukadungufilu tati epu che weda femlu, ¿chem manelfalchi dungu feypikünuy Ngünechen?\nENGKAÑNGECHI MONGEN KA LAN DUNGU\nAdan Eva engu engkañngenochi (yafkangenochi) mongen ñi dewmangen, ka ñi afnoachi mongen nieal ti Küme Mülewe mew. Welu wentruwlu engu, yafkayngu, feymu ñamümi (ñapumi) ñi engkañngenochi mongen, ka tañi tutewkülen Jewba engün, tati Wülkelu mongen. Feymu lle, fey engu ka tañi pu yomelche (küpalelu) engkañche ngetuyngün, feymu katrütuwelayayngün ñi yafkayal, feymu müley ñi layal engün (Romanu 5:12).


Habilidades Para la Vida Pingechi programa - JUNAEB\tJUNAEB\nHome » Habilidades Para la Vida Pingechi programa\nTüfa ta kiñe zungu, kellukelu ta intervención psicosocial mew, fey, koneltukey ta kintungeal ta chem kutxan ñi müleafel, elukey ta kellun tañi kimtukunieal chumngechi ñi sapituniengeal ta pu püchike che ka kakelu pütake che ka fey, chillkatuwe ruka mew. Unelu mew zewmangekey ta kiñe diagnóstico wichukentu pu chillkatuwe ruka mew, ka tati redes mew ka tati kom comuna mew, fey, tañi trürüwael kelluwün küzaw tati pu nielu salud mental kutxan mew, ka tañi pu pütake che.\nNentukey ta küzaw amulkelu ta kelluntukun, kiñeke ta rumel kellungekey ka kiñeke ka kiñe rupa mew kellungekey, welu, kellungekey ta pu kimeltuchefe, tañi salud mental mew, chumngeafel tañi küzaw mew, ka femngechi chumngeafel tati pu apoderados mew engün, txürüwael llemay tañi kelluniengeam ta pu püchike che, niele ta salud mental kutxan, fey ti chi (Déficit Atención) pingelu, feyta mew ka koneltuy ta red comunal tañi kelluntukual\nTüfachi programa zewmangey tañi kelluntukual tañi küme nentunierpual ñi chillkatun tati pu chillkatufe mew, küme wechulerpual, txipatunuam ta chillkatuwe ruka mew, küme ayüy feleal kom tati ngünen niel chi che ka tati ngünen kellukelu ta (relacionales, ka afectivas ka sociales) ka tañi ñamkülerpual ta daños en salud (depresión, suicidio, alcohol, drogas, conductas violentas) kake rume chi zungu.\n¿Iney engün koneltuway?\nTüfachi programa zewmangey tañi kellungeal ta pu püchike che konkülelu mew ta Educación Parvularia mew, mülelu tati primer ka segundo nivel de transición mew, welu ka tati pu mülelu ta primer ka segundo ciclo mew, kizu engün ñi pu pütake che, ka ñi pu kimeltuchefe konkülelu ta chillkatuwe ruka municipales mew ka particulares subvencionadas zoy püranielu tañi índice de vulnerabilidad socioeconómica ka ñi índice psicosocial\n¿Chumngechi konkey ta che?\nMülen ta concurso proyectos mew. Mülelu mew ta Equipos ka tati Unidades de trabajo psicosocial comunales, ka municipales mew, fey engün wülkey tañi proyecto tati pu Direcciones Regionales de JUNAEB mew. Zullingele, elungekey ta ran küla txipantü mew, welu ka amulngeafuy chi.


Ültreafimi tami gillakan küzau chillka kellun meu, wifnentugeam ka wewam ta $10.000.000\nEPE PUI ANTÜ\nKonaimi petu puwnole epu mayo küyen\nMageltuyin kom nielu gillakan küzau mülelu ta Araucania mapu konam zoilechi kuzen\nUnen fill mapu kuzen zeumalu ta G100, trawülu gillakan küzaulu kintuyaulu amulnieal kïmelkayam ta che Chile mapu mu, pegeltualu, gülamtual ka kelluntual kom inanielu gillakan küzaulu.\n$10.000.000 ka pegelgeai azentu pagillwe meu ka kellugeai zoi kimam ñi küzau ka konai ñi afkazi kellun feichi G100 mu.\nEpu ka küla puwlu:\n$1.000.000 ka pegelgeai azentu pagillwe meu, ka kellugeai zoi kimam ñi küzau ka konai ñi afkazi kellun feichi G100 mu.\nMeli ka küla mari puwlu\nElugeai ta kellun tañi pu che.\nZeu rakümtui tami konal\nCHUMGECHI AMULEAI FACHI NOTUKAWÜN\n1. TUNTENMU KONAI (5 abril küyen ka 2 mayo küyen)\nWirige feichi chillka mülelu tüfa mu. Tami gillakan trokiñ zuamniei ñi llitun küzau ka RUT rakin küzawam.\nZeu wirikonle, zuamnieyiñ tami kon püramal kiñe azwen niele kiñe minuto cheu feipiaimi chumgechi zeumaimi tami gillakan küzau, kimniegeimi tami wallontu ka tami peuman kam chumgechi zoi tremküleai tami zugu.\n2. UNEN ZULLINTU (3 mayo küyen ka 6 junio küyen 2021)\nMüleai zullialu pu G100 ñi che, azkintugeai kom konpelu fachi kuzen inei ta zullitualu ta küla mari zoi kümeke gillakan küzau, fei ta elugeai ta kellun tañi pu che kom kiñe küyen meu zoi küme kimam ñi küzau egün inei zoi kimpelu feichi zugu tañi yafügeal tañi gillakan küzau. Zeu puwle feichi zugu, kom konpalu zeumayaigün ka kiñe nütram ñi puñ meu pu zullikelu che, fei zulliai küla wewlu fachi kuzen.\n3. PEGEAM AZENTU (7 julio küyen ka 11 julio küyen)\nInaleayiñ chumgechi ñi amulen feichi küla wewpelu, tukugeai tañi zeumakan ka ñi nütram kiñe pegelgeam azentu pagillwe meu kam televisión kiñe rupa, feimu puwai ka kiñe nütramkan puñ zullikelu che fei meu zulligeai inei weulu feichi gillakan küzau.\nCHUMGECHI ZEUMAGEAI KUZEN\nAraucania mapu zeumagealu, fachi G100, ka konai CPC, Paris ka BCI, kintugei pegeltuam kom feichi gillakan küzaulu petu kellukelu kom tañi wall lof fau mülelu ka, tüfachi kellun notukawün zugu, elugeai ñi zoi küme tremal ñi küzau meu ka tremai tañi kizuke gillakan zugu.\nAmulen fachi notukawün zugu meu nentugeai zoi kümeke zeumakan küzau, feimu elugeai inei zoi küme zeumalu ñi gillakan zugu fachi lof meu, zoi amul püramniele ka witra püramle kom tayin, mapu.\nChemgei ta Nada Nos Detiene?\nInei konpeafui fachi NND Araucanía?\nKom tami üy *\nPagillwe chillkatuam *\nTami mütrümwe *\nChem pigei tami gillakan küzau *\nChem rakimwe niei tami gillakan küzau *\nChem zeumaleimi *\nFeipige chem zeumakeimi kam chem küzau wülkeimi *\nChem zugu zoi pegeltui tami gillakan küzau? *\nZeumaken ka trafkintuken tañi kizuke chemkün\nKintuken ka wüzamtuken kake che ñi zeumaken\nWülken pegenolu küzau\nTunten lloukeimi tami küzau fachantü? (tunten küyen meu) *\nTunten kullin wewaimi küla tripantu meu? (tunten küyen meu) *\nChem tuwalu tami pu chaf / ka chem chumai tamim mapu mu. *\nChem meu tukuaimi tami kullin wewülmi? *\nRüf zugu pin *\nFeipipen tañi gillakan küzau mülepei ta Araucania mapu ka kimnien ñi wichulgeal koilatuli.\nNor zugu fachi kuzen *\nZeu chillkatufiñ ka maipin tani tukuniel\n*Mülei kom zeumayam\nElugeai ta kellun tañi pu che\nLof kuzengealu amulnielu gillakan küzau\nInanieaimi ta pagillwe chillka meu:\nMülele ramtun? Ka wirifemaimi ta chile@nadanosdetiene.cl


Romanu 7 ARNNT - Pu peñi ka lamngen, eymün ta - Bible Search\nRomanu 6 Romanu 8\nKiñe adkünu dungu entuel ta kurewen che mew\n1Pu peñi ka lamngen, eymün ta kimniefimün tati ley dungu, ka kimnieymün tati ley dungu ñi nien pepiluwün kiñe che mew petu ñi mongelen. 2Kiñe adkünu dungu feypiwayiñ. Tati fütangechi domo feley tañi müngeltunieafiel tañi füta, petu mongelele, tati ley dungu ñi duam. Welu lale wüla tañi füta, tati domo lifrelewetuay tati ley dungu mew. 3Fey ta kisu trawülele kangelu wentru engu petu ñi mongelen tañi füta, fey kisu ta ñiwafengey, welu dew lale tañi füta, feychi domo ta lifrelewetuay tati ley dungu mew, fey ñiwalayay tunte kureyewtuafuy ta kangelu wentru engu rume.\n4Ka femngechi dungu feley eymün mew, iñche ñi pu peñi ka lamngen. Feychi lalu ta Cristo, eymün ka femngechi laymün reke ta Moyse ñi ley dungu mew, tamün koneltutuael kangelu füta mew reke. Fey Cristo, Ngünechen tañi wiñomongeltuel, ngenngetuy ta eymün mew, famngechi taiñ nietuael lif mongen Ngünechen mew. 5Feychi petu ngünenieetew iñchiñ ta yafkan, ta Moyse ñi ley dungu trepeleiñmew reke iñchiñ taiñ femael tati wesake wimtun dungu, fey tüfachi wesake dungu yeeiñmew ta lan dungu mew. 6Tati ley dungu ñi pepiluwün ngüneniekefeiñmew, welu fewla laiñ reke tati ley dungu mew. Femngechi ta lifrelewetuiñ taiñ poyeafiel ta Ngünechen taiñ we mongen mew ngünenieetew tati Lif Küme Püllü.\nTati yafkan mülelu che mew\n7¿Fey tüfachi dungu mew feypiaiñ am tati ley dungu ñi duam ta yafkafengeiñ? ¡Femlay llemay! Welu mülenofule ta ley dungu, iñche kimlayafun ñi chumngen tati yafkan. Chumkawnorume kimlayafun ñi chumngen tati diñmangen tati ley dungu ta feypinofule: “Diñmatukilnge.”+ 8Welu tati yafkan allmalltuy ta tüfachi dungu mew, fey kisutu kellueyew reke tati werkün dungu, fey trepelu reke femi iñche mew itrofill wesake diñmatun dungu. Fey petu ngenolu ta ley dungu, tati yafkan ta kiñe la reke feley. 9Kuyfi mew mongelekefun fey ñi kimnofiel ta ley dungu, welu kimelngelu ñi chem pilen ti ley dungu, weftuy reke tati yafkan, fey iñche lan reke 10-11tati yafkan am allmalltulu tati ley dungu. Tañi eluafetew mongen, fey ngünenkaenew ka eluenew ñi layael. 12Feymew tati ley dungu nor dungungey, ka tati werkün dungu nor dungu ka küme dungu.\n13Welu tati ley dungu rüf kümele, ¿chumngelu am eluenew ñi layael? ¡Femlaenew llemay! Welu tati yafkan allmalltuy tati nor dungu femngechi rüf dungu mew ñi kimngeael tañi yafkanngen, fey eluenew tañi layael. Fey famngechi, tati werkün dungu mew, kimfali ñi rume wesa dungungen tati yafkan.\n14Kimnieiñ tati ley dungu ta Ngünechen ñi wülkünuelchi dungu, welu iñche tañi mapu tuwünngechi mongen mew püresukona reke felen tati yafkan mew. 15Küme kimnielan chumngelu ñi femken. Iñche ñi ayüelchi dungu femkelan, ka tüfeychi dungu tañi üdekeel, feychi dungu ta femken. 16Welu femli tañi ayükenoelchi dungu, kimfali tüfeychi ley dungu tañi kümen. 17Fey iñche ayütukelafun tañi femael ti wesake dungu, welu may tati yafkan yafkafeche reke mülelu iñche mew. 18Iñche küme kimnien ñi pepi femkenon nor dungu, iñche mew am ngenolu chem küme dungu no rume. Tunte ayülefun rume tañi femael kümeke dungu, welu yafüngelan ñi femael ti küme dungu. 19Femkelan tati kümeke dungu tañi küpa femkefel, fey femken ti wesake dungu tañi küpa femkenoel. 20Fey femli iñche tañi ayükenoelchi dungu, fey tati yafkan may mülelu iñche mew ngünekeenew ñi femael wesake dungu.\n21Fey ngüneduamuwken tañi ayüniefel ñi femael ta kümeke dungu, welu tati wesake dungu elukelaenew ñi femael tati küme dungu. 22Iñche tañi piwke mew ayükefiñ Ngünechen tañi ley dungu, 23welu ngüneduamken ta iñche mew ñi mülen kiñeke dungu tañi katrülkakeetew ñi femael ta nor dungu. Fey tüfa tati yafkan mülelu iñche mew ka femngechi tañi püresunieetew.\n24¡Awüngen may ta iñche! ¿Iney am montulaenew tati lan dungu ñi pepiluwün mew mülelu iñche mew? 25Ngünechen müten, fey kisu ta mañumtukefiñ, tañi montulaetew ta Ñidol Jesucristo mew. Fey iñche tañi rakiduam mew ayülefun ñi poyeafiel Ngünechen tañi ley dungu, welu tati yafkan ñi pepiluwün mew püresukona reke felen.


Ngünechen ñi Küme Dungu 1 Korintio 1\nPablo ñi wüne wirielchi karta tati pu Korintochengealu\nKorinto ta kiñe fütra waria ürke mülelu ta Akaya trokiñ mapu mew. Tüfachi waria rume kimfal waria ürke. Korinto mew mülekerkey fentren kake tripanche tuwlu kake trokiñ mapu, fey tüfachi pu che kisuke nieyerkey ñi wimtun dungu. Pablo epu rupa dewma ñi tripayael tañi wewpiael ti werken dungu kake trokiñ mapu mew, fey mülenagpurkey Korinto mew kiñe tripantu ka rangiñ. Feychi mew ürke kiñeke che mülelu Korinto ta feyentuy Jesus mew.\nFeymew Pablo kañpüle müleputulu, feyti pu korintoche wirileleyew kiñe karta “elumuiñ kiñeke ngülam” ñi piaetew engün. Feymew Pablo wirifi tüfachi karta femngechi tañi kelluafiel ti pu korintoche ñi doy küme kimael engün chumngechi mongen ñi nieael tati feyentufilu ti küme dungu. Tüfachi karta mew Pablo ngülamtufi ti trokiñche feyentulelu tañi elkünutuafiel engün kiñeke wesa wimtun ñi nieel ti pu korintoche. Ka femngechi, Pablo ayürkey ñi kelluafiel ti pu che tañi doy kimael engün ti rüf dungu femngechi tañi nieael engün kiñe lif mongen, tutekefilu ta Ngünechen, tunte mülellefule rume kintukaduamngen ka wesake dungu feychi waria mew.\n1 Iñche Pablo, dullingelu Ngünechen ñi piel mew ta Jesucristo tañi apostolngeael,* apostol: kiñe manelnieelchi werken. kiñentrür ti peñi Sostene iñchiw, 2 wirilelfiñ tüfachi karta tati pu che koneltulelu Ngünechen ñi trokiñ feyentulechi pu che mew, mülelu ta Korinto waria mew. Wirilelfiñ tati pu che lif mongen nielu Cristo Jesus mew ka dullingelu ñi koneltuael Cristo ñi trokiñche mew, kiñentrür kom tüfey engün ta fill mapu mew llellipukefilu taiñ Ñidol Jesucristo, iñchiñ taiñ Ñidol, ka kisu engün tañi Ñidol. 3 Fey Chaw Ngünechen ka Ñidol Jesucristo füreneaeymünmew ka nielaeymünmew ñi küme tüngün.\n4 Rumel mañumtuniekefiñ ta Ngünechen eymün tamün duam, Ngünechen am ta fürenenieetew eymün ta Cristo Jesus mew. 5 Fey kisu ñi duam Ngünechen elueymünmew tamün fente küme dunguael ti rüf dungu ka tamün kimafiel Ngünechen ñi dungu, 6 kom felelu am eymün tamün mongen mew iñche tamün wewpileluwfielchi dungu Cristo mew. 7 Ngünechen dew elueymünmew kom tamün duamtunieelchi pepiluwün tamün mongeleael chumngechi ayüley ta Ngünechen petu tamün üngümkülen üyechi antü pewfaluwale wüla taiñ Ñidol Jesucristo. 8 Ngünechen ta kellunieeymünmew tamün newentuleael ka yafüluwküleael tuntepule tamün mongen, femngechi ta iney no rume ngelayay tamün fillpiaetew chem dungu mew no rume, feychi wiñometule taiñ Ñidol Jesucristo. 9 Ngünechen rumel mupitukey kisu tañi tukulpakünuelchi dungu, fey kisu lle taiñ dullietew femngechi taiñ kiñewküleael mongen mew kisu ñi Fotüm, iñchiñ taiñ Ñidol Jesucristo.\nPüntülkawün ti trokiñ feyentulelu mew\n10 Pu peñi ka lamngen, llellipuwayiñ iñchiñ taiñ Ñidol Jesucristo mew tamün kiñewael kiñerume dungu mew müten fey tamün wichuke püntükawkülenoael. Mongelemün may fente küme kiñewün mew kiñerume rakiduam mew müten, femngechi kom tamün nieael kümeke rakiduam. 11 Iñche ñi pu peñi ka lamngen, feypiwpeyiñ tüfachi dungu, Kloe ñi reñmache ñi feypietew mew eymün tamün fillpipiyewün. 12 Ayülen ñi feypiael tüfachi dungu: kiñekentu eymün ta feypikeymün: “Iñche Pablo mew koneltulen”, fey kakelu feypikey: “Iñche Apolu† Apolu: kiñe longko Ngünechen ñi trokiñche mew wewpikefilu ti werken dungu Korinto waria mew. mew koneltulen”, fey kakelu kay feypikey: “Iñche Pedro mew koneltulen”, fey kakelu kay feypikey: “Iñche Cristo mew koneltulen”.\n13 ¿Fey Cristo may femngechi püntükawkülepey? Felelay. ¿Iñche Pablo am tati lalu kürus mew eymün tamün fürenengeael? ¿Kam iñche tañi üy mew fawtisangeymün ama? 14 Mañumkefiñ ta Ngünechen iñche tañi fawtisanofiel ta kiñe no rume ta eymün, welu may ta Krispo ka Gayo müten. 15 Fey ta famngechi iney no rume feypilayafuy ñi fawtisangen iñche ñi üy mew. 16 Ka femngechi fawtisafiñ ta Estefana tañi pu reñmache, welu doy tukulpalan ñi fawtisafiel ta iney no rume. 17 Fey ka femngechi Cristo ta werkülaenew ñi fawtisacheael, welu may tañi kimelael kisu tañi Montulchefengen, welu iñche ta kisutu kimkawkelan, femngechi tañi illamngetunoael reke Cristo ñi lan ta kürus mew.\nCristo ta Ngünechen ñi pepiluwün ka kimün\n18 Tati pu che ñamkülelu ñi yafkan mew kiñe wedwed dungu reke trokiniefi tüfachi werken dungu Cristo tañi lan ta kürus mew, welu iñchiñ, tati montulelu, küme kimnieiñ tüfachi werken dungu ta Ngünechen ñi fütra pepiluwünngen, 19 chumngechi feypiley ta Wirin Chillka:\n“Apümkañmayafiñ ñi kimün tati pu kimke che,\nka duamüñmalayafiñ ñi kimel tati pu adümuwlu.”‡ Isaia 29.14 LXX.\n20 ¿Iney am tati fütra kimlu, tati kimeltuchekelu ka feytichi rume kimlu tüfachi mapu mew mülechi dungu? ¡Ngünechen ta kiñe wedwed dungu reke trokiniefi ta tüfachi mapu mew mülechi kimün! 21 Ngünechen, kisu ñi fütra kimün mew, ngüneduami ta che re kisu ñi kimün mew müten ñi kimnoaetew, welu may, ayüley ñi montulafiel tüfey engün tati maneluwkülelu kisu ñi werküelchi dungu mew, tunte tüfachi werken dungu kiñe wedwed dungu reke feleafuy rume.\n22 Tati pu judiu ayükey ñi peael ta afmatufalchi dungu, fey ti pu grieguche kintukey fütrake kimün, 23 welu iñchiñ nütramyekefiyiñ tati langümngechi Cristo ta kürus mew. Fey tüfachi dungu mew wesa pingelu trokiwkey tati pu judiu, fey ti pu grieguche kiñe wedwed dungu trokikefi. 24 Welu tati koneltulelu Ngünechen mew, judiungeay rume kam grieguchengeay rume, fey tüfachi Cristo ta Ngünechen ñi pepiluwünngechi Montulchefe ka kisu mew kimelngey Ngünechen ñi fütra kimün. 25 Fey Ngünechen mew ta kiñe wedwed dungu reke feleafuy rume, fey tüfachi dungu doy küme kimün ta itrokom che ñi kimün mew, tüfey ta müte yafüngenolu felellefule, welu Ngünechen mew doy fütra newenngey kom che ñi newen mew.\n26 Pu peñi ka lamngen, müley tamün ngüneduamael Ngünechen tamün dullietew, tunte eymün newe müte kimnolu reke femngentuniefeymünmew tati pu che, ka newe ülmen wentrungelaymün ka koneltulelaymün ülmenküleyechi pu reñma mew. 27 Fey tüfachi dungu mew, Ngünechen dullifi tati wedwed dungu trokiniefel tüfachi mapu mew, femngechi tañi yewelkayafiel tati pu kim che, ka dullifi tati illamniefelchi pu che, femngechi tañi yewelkayafiel tati pepiluwlu. 28 Ngünechen dullifi tati illamtufalkülechi pu che ka newe falintukenoel tüfachi mapu mew, fey tüfa llemay: tüfey engün tati falintukenoel chem dungu mew no rume tañi famentuafiel tati doy chetrokiwkülelu. 29 Femngechi ta iney no rume ñi mallmawnoael Ngünechen mew. 30 Welu Ngünechen ta kiñewkünueymünmew Cristo Jesus eymün ka femngechi kisu ñi fütra kimün mew adkünuy ta Cristo mew taiñ montulngeael ta yafkan mew, wiñoduamangetuiñ taiñ mületuael ta Ngünechen mew ka montulngeiñ. 31 Fey tüfa famngechi ñi feypilen ta Wirin Chillka: “Fey kiñe che rüf ayüle ñi mallmawael, mallmawpe ta Ñidol ñi femelchi dungu mew.”§ Jeremia 9.24.\n†1:12 Apolu: kiñe longko Ngünechen ñi trokiñche mew wewpikefilu ti werken dungu Korinto waria mew.\n‡1:19 Isaia 29.14 LXX.\n§1:31 Jeremia 9.24.


Jewba Ñidolküley tañi pu che mu (Isaías 58:11) | Chillkatungeal\nPAPELTUAFUYMI aucano batak (simalungun) batako karo batako toba baulé biak bislama cakchiquel occidental camboyano chin haka chokue chol chopi chuabo criollo de las seychelles criollo mauriciano dehu endáu español francés garífuna groenlandés hmong (blanco) iban inglés italiano javanés kayin sgaw kazajo kikongo kimbundu kisi krío lao lhukonzo lomue macua maltés mam mapudungun mazateco de Huautla mixe mizo navajo ngäbere (o guaymí) nias niueano nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla portugués quechua ancashino quechua ayacuchano quechua cuzqueño quichua de Chimborazo quichua de Imbabura romaní de Macedonia (alfabeto cirílico) romaní de macedonia romaní del sur de Grecia runyankore rutoro saramacano sena sundanés tahitiano tlapaneco tojolabal totonaco tseltal uigur (alfabeto cirílico) umbundú urdu uruund wallisiano wayuunaiki xitshwa ñemba\n“Jewba rumel adnieaeymu” (ISAÍAS 58:11).\nÜLKANTUN: 152 KA 22\nPu longkolelu Jewba ñi pu che mu kuyfi mew ka Jesus, ¿chumngechi...\nllowingün pepiluwün Jewba ñi newen mu?\nadnieeyew Chaw Ngünechen ñi Dungu?\n1, 2. 1) Pu Dungukelu Iney Ngen Jewba, ¿chem dungu mu trürlayngün kakelu religion mu? 2) ¿Chem inaduamaiñ tüfachi chillkatun mu ka tati küpalelu?\nPU CHE ramtukefi tati pu Dungukelu Iney Ngen Jewba: “¿Iney am tamün ñidol?”. Fentren religion niey kiñe che ñidolkülelu kidu engün mu, feymu ramtukeeiñmew tüfa. Welu ayüwün mu feypiafuiñ ñi ñidolkülenon iñchiñ mew kiñe kulpafengechi che. Jesus keta taiñ Ñidol. Ka kidu inaniekey tañi Chaw Jewba Ñidolkülelu kidu mu (Matew 23:10).\n2 Kafey kiñe trokiñ wentru, ti “kim manelfal kona” pingelu, adkünukefi Jewba ñi pu che Mapu mew (Matew 24:45, TNM). Jewba elkünuy kiñeke wentru ñi adkünuafiel tañi pu che, welu kimfalngey ñi afkentu Ñidolkülen tañi trokiñche mu (Isaías 58:11). Feymu, ¿chumngechi kimafuiñ Jewba taiñ rüf adkünuetew Jesus mew? Inaduamaiñ küla dungu taiñ küme kimal tüfa.\nLLOWINGÜN PEPILUWÜN JEWBA ÑI NEWEN MEW\n3. Moyse ñi longkoleal pu israelche mu, ¿chem kellueyew?\n3 Pu wentru Jewba ñi longkokünuel, llowingün pepiluwün Chaw Ngünechen ñi newen mu. Chaw Ngünechen elkünufi ta Moyse ñi longkoleal pu israelche mu. ¿Chem kellueyew ta Moyse tüfachi fütra küdaw mu? Jewba elufi tañi newen (Isaías 63:11-14). Feymu Jewba Ñidolkülefuy tañi pu che mu, kidu ñi newen kellufilu am ta Moyse.\n4. ¿Chem dungu mu kimfalngefuy Moyse ñi nieel Jewba ñi newen? (Inaduamnge ti adentun pagina 14 mu.)\n4 Pu che, ¿ngüneduamafuy Moyse ñi nieel Chaw Ngünechen ñi newen? Feley llemay. Jewba ñi newen mu, Moyse femi afmatufal dungu ka kimeldungulelfi Jewba ñi üy ti fütra longko Egipto mu (Éxodo 7:1-3). Kafey Jewba ñi newen mu, Moyse piwkeyechefengefuy ka ngenoafeluwün-ngefuy ñi longkolen mu. Trürlafuy pu wedake longko poyekenofilu ta Jewba, doyümkefulu kidu ñi ayünieel müten (Éxodo 5:2, 6-9). Feymu kimfalngefuy Jewba ñi dullifiel (ngümintubel) ta Moyse ñi longkoleal tañi pu che mu.\n5. Jewba, ¿ka iney elufi ñi newen tañi longkoleal pu israelche mu?\n5 Jewba, ¿ka iney elufi ñi newen tañi longkoleal pu israelche mu? Biblia feypi Josue ñi llowel Ngünechen ñi newen ñi wülkeetew kimün (Deuteronomio 34:9). Kafey “Jewba tañi newen konpay Gedeon mu” (Jueces 6:34). Ka “Jewba tañi newen mu David llowi pepiluwün” (1 Samuel 16:13). Kom engün reküluwkefuyngün Chaw Ngünechen ñi newen mu, femngechi ñi femal fütrake dungu turpu ñi femnoafel engün kidu ñi pepiluwün mu (Josué 11:16, 17; Jueces 7:7, 22; 1 Samuel 17:37, 50). Kimfalngefuy Jewba ñi elufiel newen tüfachi pu wentru ñi femal afmatufal dungu, feymu kidu müten püramyefalngey.\nPu che ñi inaniefiel Moyse, Josue, Gedeon ka David llowkefuyngün ñi ngünenieaetew Jewba, tati Ñidolkülelu\n6. Pu israelche, ¿chumngelu (chemu) mülefuy ñi yamnieafiel tati pu longkolelu?\n6 Pu israelche kimlu Moyse, Josue, Gedeon ka David ñi nieel Jewba ñi newen, mülefuyngün ñi yamnieafiel. Tati pu che fillpiyawlu Moyse mu, Jewba feypi: “Tüfachi pu che, ¿tunteñma pengelay tañi yamkenoetew ta iñche?” (Números 14:2, 11). Kimfalngey Jewba ñi dullifiel tüfachi pu wentru ñi longkoleal pu israelche mew. Feymu pu che ñi inaniefiel pu longkolelu, llowkefuyngün ñi ngünenieaetew Jewba, tati Ñidolkülelu.\nPU KÜMEKE PÜLLÜ KELLUEYEW ENGÜN\n7. Pu kümeke püllü, ¿chumngechi kellufingün ta Moyse?\n7 Pu kümeke püllü kellufingün pu wentru Jewba ñi elfalkünuel (papeltunge Ebrew 1:7, 14). Tati kümeke püllü mew, Chaw Ngünechen adniefi ta Moyse. Wüne, kiñe küme püllü ‘pewfaluweyew ti sarsa mew’, fey feypieyew ñi neykümentuafiel pu israelche ka longkoleal kidu engün mew (Hecho 7:35). Epu, kümeke püllü mew Chaw Ngünechen elufi ta Moyse ti Ley tañi kimeltuafiel pu israelche (Galata 3:19). Küla, Jewba feypifi: “Ngüyulfinge tati pu che chew ñi feypiel ta iñche. ¡Lelinge! Tañi küme püllü wünelu amuay eymi mu” (Éxodo 32:34). Biblia feypilay pu israelche ñi pefiel ti kümeke püllü femkelu tüfa. Welu Moyse küme kimeltufilu tati pu israelche ka küme longkolelu, kimfalngefuy pu kümeke püllü ñi kelluetew.\n8. Pu kümeke püllü, ¿chumngechi kellufingün ta Josue ka Esekia?\n8 Kiñe küme püllü ‘longkolelu Jewba ñi pu weychafe wenu mapu mu’, ka kellufi ta Josue ñi wewafiel pu kananche weychan mu (Josué 5:13-15; 6:2, 21). Fey wüla, Esekia longko ülmenkülelu Jewba ñi pu che mu, pu asirio küpa apümkafingün Jerusalen. Welu kiñe pun müten, Jewba ñi küme püllü langümfi 185.000 asirio weychafe (2 Reyes 19:35).\n9. Welulkawlu rume pu wentru Jewba ñi elkünuel, ¿chem mülefuy ñi femal pu israelche?\n9 Pu kümeke püllü welulkawkelayngün, welu pu wentru ñi kellufiel engün welulkawkefuyngün. Kiñe rupa Moyse püramyelafi ta Jewba (Números 20:12). Josue ramtulafi ta Jewba chem chumal küpalu pu gabaonche ñi eldungukünuwal engün (Josué 9:14, 15). Kafey kiñe rupa Esekia mallmawürpuy (2 Crónicas 32:25, 26). Fey engün welulkawlu rume, pu israelche mülefuy ñi eluwküleal tañi ngünenieaetew engün. Pu israelche pepi ngüneduamfingün Jewba ñi kellufiel tüfachi pu wentru pu kümeke püllü mu. Kimfalngefuy Jewba ñi Ñidolkülen tañi pu che mu.\nADNIEEYEW CHAW NGÜNECHEN ÑI DUNGU\n10. Moyse, ¿chumngechi inafi Jewba ñi Ley?\n10 Chaw Ngünechen ñi Dungu adkünufi pu longkolelu. Ti Ley ñi llowel pu israelche, Moyse ñi Ley feypingekey Biblia mew (1 Reyes 2:3). Welu ti Biblia küme pengeli Jewba ñi wülfiel feychi Ley tati pu israelche. Feymu Moyse kütu inakefi (2 Crónicas 34:14). Kiñe dungu, Jewba feypifilu chumngechi dewmangeal ti fütra tolto ruka, “Moyse femi kom chumngechi ñi werküetew Jewba. Femngechi femi llemay” (Éxodo 40:1-16).\n11, 12. 1) Josue ka kom tati pu longko ülmenkülelu Jewba ñi pu che mu, ¿chem mülefuy ñi femal? 2) Chaw Ngünechen ñi Dungu, ¿chumngechi adkünufi pu longkolelu?\n11 Josue longkolerpulu niefuy kiñe trokiñ Chaw Ngünechen ñi Dungu mu, fey kidu feypieyew: “Antü ka pun mu müley tami papeltuafiel ñochi dungun mu, femngechi tami küme femal kom tati wirintukulelu fey mew” (Josué 1:8). Kom pu longko ülmenkülelu Jewba ñi pu che mu, ka mülefuy ñi papeltuafiel ti Ley, wirintukuafiel ka inanieafiel kom ñi feypiel. Biblia feypi: “We anüle ti ülmen wangku mew kidu ñi ngünenien mu, kidu ngealu müley ñi wirintukual tüfachi ley kiñe lifru mu, tuwlu feychi ley mu ñi nieel pu saserdote Levi tuwün-ngelu. Müley ñi rumel nieafiel, ka fill antü tañi mongen mew müley ñi papeltuafiel, femngechi ñi kimal ekunieafiel tañi Ngünechen Jewba, ka tañi femken mew inanieafiel kom ñi feypiel tüfachi ley ka tüfachi ngülam. Femngechi tañi piwke mallmawlayay tañi pu peñi mew, ka tüfachi ngülam mu püntütripalayay man püle kam wele püle no rume, femngechi ñi fentreñma ngünenieal Israel mew, kidu ka tañi pu yall” (Deuteronomio 17:18-20).\n12 Chaw Ngünechen ñi Dungu, ¿chumngechi adkünufi pu longkolelu? Rakiduamnge ñi rupan ti longko ülmen Josia. Pengelu Moyse ñi ley, kiñe kona papeltuleleyew * (inaduamnge ti kimal dungu). Fey Josia allkütulu müten ñi feypiel ti Ley, wichafkafi tañi takun ñi pengelal fente tañi weñangkün. Fey Chaw Ngünechen ñi Dungu nengümeyew ñi apümkayafiel tati adentun poyengekelu ñi mapu mu, ka adkünufi ñi femngeal ti doy afmatufalchi Paskua ñi mülefel (2 Reyes 22:11; 23:1-23). Josia ka kakelu longkolelu, tañi inafiel mu Chaw Ngünechen ñi Dungu, norümfingün chumngechi ñi adkünufiel Jewba ñi pu che. Femngechi pu che doy küme pepi inaniefingün Jewba ñi Dungu.\n13. Pu longkolelu Jewba ñi pu che mu, ¿chem dungu mew trürkülelafuyngün pu longkolelu kakelu mapu mew?\n13 Pu longkolelu kakelu mapu mew, inafingün pu wentru ñi kimün müten. Kiñe dungu, tati pu kananche ka tañi pu longkolelu femkefuyngün rume wedake dungu, kudumuwkefuyngün tañi pu che engu kam chaf wentru ka chaf domo, nüntukakefuyngün ka malütukefuyngün pu kulliñ, langümkefingün pichikeche ñi poyeafiel pu dios, poyekefuyngün pu adentun, ka fillke wedake dungu (Levítico 18:6, 21-25). Kafey pu longkolelu Babilonia ka Egipto mapu mu nielafuyngün tati werkün dungu nielu Jewba ñi pu che tañi lif chengeal (Números 19:13). Welu Jewba ñi pu che ngüneduamafuy chumngechi tañi kümeke longkolelu yafültukueyew engün ñi lifngeal tañi kuerpu ka tañi poyefiel ta Jewba, ka kon-noal pekan kudumuwün mu. Feymu kimfalngefuy Jewba ñi Ñidolkülen kidu engün mu.\n14. Chaw Jewba, ¿chumngelu kastigafi kiñeke longkolelu tañi pu che mu?\n14 Kiñeke longkolelu Jewba ñi pu che mu turpu inalafingün ñi feypiel, ka küpa llowlayngün ñi kelluaetew Jewba ñi newen, tañi kümeke püllü ka ñi Dungu. Jewba kastigafi kiñeke tüfachi pu longkolelu kam famentufi ñi longkoleal (1 Samuel 13:13, 14). Rupalu pu tripantu, Jewba elkünufi iney ñi longkoleal welulkawkenon mu.\nJEWBA ELKÜNUY KIÑE LONGKOLELU WELULKAWKENOLU\n15. 1) Pu pelon wentru, ¿chumngechi pengelingün ñi küpayal kiñe longkolelu ñi welulkawnoal? 2) ¿Iney am feychi longkolelu welulkawkenolu?\n15 Fentren warangka tripantu mu, Jewba feypikünuy ñi elkünual kiñe longko welulkawkenolu. Kiñe rupa, Moyse feypifi tati pu israelche: “Tamün Ngünechen Jewba, [...] elkünulelaeymünmew kiñe pelon wentru iñche reke. Müley tamün allkütuafiel” (Deuteronomio 18:15). Isaia ka feypi ñi akual iney “ñi longkoleal ka ñidolküleal pu trokiñche mu” (Isaías 55:4). Kafey Daniel wirintukuy “ñi puwal ti Ñidol Mesia” (Daniel 9:25). Ka Jesus feypi kidu ñi Longkolen Jewba ñi pu che mew (papeltunge Matew 23:10). Jesus ñi pu disipulu ayüwün mu inafingün, ka mupiltuyngün ñi dullietew ta Jewba (Juan 6:68, 69). ¿Chem mu maneluwkefuyngün Jewba ñi longkokünufiel ta Jesus tañi pu che mu?\nJewba elkünufi ta Jesus ñi longkoleal welulkawkenon mu\n16. ¿Chem pengeli Jesus ñi nieel Chaw Ngünechen ñi newen?\n16 Jesus llowi pepiluwün Chaw Ngünechen ñi newen mew. Fawtisangelu Jesus, Juan pefi ‘Chaw Ngünechen ñi newen nagpalu wenu mapu kiñe palluma reke, fey akuy ta Jesus mew’. Fey pichi rupalu, Jewba ñi newen mu “Jesus puwi ti uwe mapu mew” (Juan 1:32; Marku 1:10-12). Amuldungulu Mapu mew, Chaw Ngünechen ñi newen mu Jesus kimeltuy ka femi afmatufal dungu (Hecho 10:38). Kafey kellufi ta Jesus ñi nieal piwkeyewün, ayüwün, fütra mupiltun ka fillke kümeke chumngen (Juan 15:9; Ebrew 12:2). Kiñe longko no rume pengelkelafuy ñi nieel Jewba ñi newen Jesus reke. Kimfalngefuy Jewba ñi longkokünufiel ta Jesus.\nPu kümeke püllü, ¿chumngechi kellufingün ta Jesus dew fawtisangelu? (Inaduamnge parrafo 17).\n17. Pu kümeke püllü, ¿chumngechi kellufingün ta Jesus?\n17 Pu kümeke püllü kellufingün ta Jesus. Pichi rupalu ñi fawtisawün mu, “kiñeke werken püllü akuy tañi poyeafiel ta Jesus” (Matew 4:11). Ka epe puwlu ñi layal, “pewfaluweyew kiñe wenu mapu werken püllü, tañi yafültukuaetew” (Luka 22:43). Jesus kimniefuy Jewba ñi werkülelafetew kümeke püllü tañi kelluaetew chem rume ñi duamnieel (Matew 26:53).\n18, 19. Chaw Ngünechen ñi Dungu, ¿chumngechi adkünufi Jesus ñi mongen ka ñi kimeltun?\n18 Chaw Ngünechen ñi Dungu adkünufi ta Jesus. We amuldungulu ka lalu wüla ti orkon mamüll mew, Jesus eluwkülefuy ñi inanieafiel ti Wirin Chillka. Dew konlu rume, feypi kiñeke pelon dungu ti Mesia mu (Matew 4:4; 27:46; Luka 23:46). Welu, pu religioso longkolelu trürkülelafuyngün Jesus mu. Kidu engün ñi kimeltun trürkülenolu Chaw Ngünechen ñi Dungu mu, fey famentufingün Chaw Ngünechen ñi Dungu. Jesus entufi ñi feypin ti Wirin Chillka mew, ñi feypial fey engün mu: “Tüfachi trokiñche re wenche wün mew müten poyekeenew, welu konpiwke mew pilelay tañi müngeltuael [mupiltuael] iñche mew. Chem falilay rume tañi ngillatukeetew engün. Tañi kimeltukeel engün re che müten tañi adkünuelchi dungu” (Matew 15:7-9). Jewba turpu longkokünulayafuy kiñe che inanofilu tañi Dungu.\n19 Kafey, Jesus kimeltuchekefuy ti Wirin Chillka mew. Tati pu religioso longkolelu üyawtudungufilu ta Jesus, fey wiñoldungulay kidu ñi kimün kam tañi rupan mew. Welu may tati Wirin Chillka mew kimeltukefuy pu che (Matew 22:33-40). Jesus fentren dungu feypiafuy ñi rupan wenu mapu mew, kam chumngechi ñi dewmangen kom tati müleyelu, femngechi ñi afmatufaluwal. Welu femlay, kidu am rume piwkeyefilu Jewba ñi Dungu, eluwkülefuy ñi kimeltulelafiel tati pu che, ka “fente küme kellufi ñi adümael engün ti wirintukulechi dungu” (Luka 24:32, 45).\n20. 1) Jesus, ¿chumngechi püramyefi ta Jewba? 2) Erode Agripa I, ¿chem dungu mu trürlafuy Jesus mu?\n20 Pu che rume afmatukefuy Jesus fente ñi küme kimeltuel, welu kidu püramyekefi ta Jewba, tañi Fütra Kimeltuetew (Luka 4:22). Kiñe ülmen wentru küpa püramyefi ta Jesus feypifilu “lif mongen kimeltufe”, welu ñom piwke mu Jesus feypieyew: “¿Chem mew anta lif mongen pien? Kiñeley müten ta lif mongenngelu: Ngünechen llemay” (Marku 10:17, 18). Pura tripantu rupalu peno, Erode Agripa I longkolerpuy Judea mapu mu. Kidu trürlay Jesus mu. Kiñe falin trawün mu, Erode tukutuwi kümeke takuwün mu afmatufalngelu. Pu che peeyew ka allkütueyew, fey wiraringün: “¡Tüfa tati wewpipelu re che no, kiñe ngünechen tatey!”. Erode rume ayüfi ñi püramyengeal. Fey, ¿chem rupay? “Feymew ka müten, Ñidol tañi werken püllü kutranelfi ta Erode, tañi püramyenofiel mew ta Ngünechen” pirufemi, fey lay (Hecho 12:21-23). Kimfalngefuy Jewba ñi longkokünunofiel ta Erode. Welu Jesus pengeli ñi dullietew ta Jewba ka rumel püramyekefi tati Fütra Ñidolkülelu tañi pu che mu.\n21. ¿Chem inaduamaiñ küpalechi chillkatun mu?\n21 Jewba ayüy Jesus ñi longkoleal fentreñma mu. Dew wiñomongeltungelu, Jesus feypifi tañi pu inanieetew: “Ngünechen ta eluenew kom pepiluwün wenu mapu ka mapu mew”. Ka feypi: “Iñche rumel mülean ta eymün mew, tunte afllele rume ta mapu” (Matew 28:18-20). Welu Jesus kiñe püllüngey wenu mapu mu, feymu ¿chumngechi adkünuafuy Jewba tañi pu che? Jewba ¿iney am elkünuafuy ñi adkünuafiel tañi pu che Jesus ñi duam mu? Ka Jewba ñi pu che, ¿chumngechi kimafuy iney ñi elkünuel Chaw Ngünechen? Ti küpalechi chillkatun mu inaduamaiñ tüfachi ramtun.\n^ parr. 12 Tüfa ñi wirintukuel Moyse peno.


Ngünechen ñi Küme Dungu Filipense 1\nPablo ñi karta tati Filipochengealu\nPablo wirilelfi tüfachi karta tati feyentulechi Filipo wariache. Filipo ta kiñe rume üytun fütra waria ürke, Masedonia trokiñ mapu mew.\nFeychi mew tati feyentulechi pu filipoche, kimlu ñi püresulen karsel mew ta Pablo, yefaltukulelfi engün tañi duamtuelchi chemkün Epafrodito pingechi peñi mew. Feymew Pablo fey ñi mülen karsel mew, wirilelfi kiñe karta fey ti feyentulechi pu filipoche tañi mañumafiel ñi kelluetew ka ñi piwkentukunieetew mew engün.\nFey tüfachi karta mew Pablo feypifalfi ti trokiñ feyentulechi pu che, tunte kisu püresulefuy rume karsel mew, welu tati küme dungu amuley ñi doy feyentungen. Pablo yafültukufi ti pu filipoche ka femngechi ñom piwke ñi nieael engün Jesus reke ñi mongen mew ka ñi ayüwküleael fey ñi duamkünunoafiel tüfachi mongen mew mülekechi ayüfalnochi dungu.\n1 Pablo ka Timotew, Jesucristo ñi kona ta iñchiw wirilelfiyu ta tüfachi karta Filipo waria mew mülechi pu che, koneltulelu Ngünechen tañi trokiñche mew, ka kiñewkülelu ta Cristo Jesus engün, tüfachi che kom feyentulelu Cristo mew tati longkolelu engün ka ti pu che kellukelu tati trokiñ feyentulechi che mew. 2 Fey Ngünechen iñchiñ taiñ Chaw ka taiñ Ñidol Jesucristo füreneaeymünmew tañi piwkeyechen mew ka eluaeymünmew ñi küme tüngün eymün tamün mongen mew.\nPablo tañi ngillatuñmafiel tati pu feyentulelu\n3 Dewma tukulpawiyiñ ta eymün, mañumtukefiñ ta Ngünechen. 4 Fey ngillatuyüm ta iñche, rume ayüwkülen ngillatuñmawkeyiñ 5 eymün iñchiñ am kiñentrür küdawkelu Cristo tañi küme dungu mew, feychi antü llitulu iñchiñ fey fantepu mew küdawküleiñ. 6 Kiñe dungu ta fente küme kimnien: Ngünechen llituy ñi femael ti küme dungu ta eymün mew, fey ka femngechi kellunieaeymünmew ka küme wechunentuay ñi femael ti küme dungu ta eymün mew, feychi antü wiñometule wüla ta Jesucristo.\n7 Feyngey llemay iñche tañi famngechi rakiduamael ta itrokom eymün mew, kiñentrür eymün iñchiñ am llowlu Ngünechen ñi piwkeyen, iñche ta rume piwkeyewiyiñ ta eymün. Fey iñche karsel mew rume ta püresulean kam felenoli rume tañi ingkayafiel ka tañi dunguñpeafiel tati werken montuluwün dungu, kiñentrür eymün iñchiñ llowiyiñ Ngünechen ñi piwkeyechen. 8 Ngünechen ta kimnieenew iñche ñi ayülen tamün wiñome pewtuafiel ta eymün, iñche am piwkeyefilu ta eymün Jesucristo ñi eluetewchi küme piwkeyen mew.\n9 Llellipuken ta ngillatun mew tamün nieael doy fentren piwkeyewün, ka fentren kimün ka tamün doy adümael Ngünechen ñi küme dungu. 10 Femngechi kimaymün tamün dulliael tati doy kümechi dungu ka femngechi nieaymün ta kiñe lif mongen, fey tamün nienoael chem wesa dungu no rume tamün famentuaetew feychi wiñometule ta Cristo. 11 Ka tamün rumel femael re kümeke dungu müten, eymün am dew koneltulelu ta Jesucristo mew, fey femngechi ñi püramyengeael ta Ngünechen.\nIñche ñi mongen ta Cristo ürke\n12 Pu peñi ka lamngen, ayülen tamün kimael feytichi dungu mew ñi rupael ta iñche, fey ta doyelchi yafültukukeenew tañi wewpiafiel ta tüfachi werken montuluwün dungu. 13 Kom tati pu soltaw ñi llüwatunieetew ta iñche karsel mew, ka kom ti kakelu pu che, kimniey engün iñche tañi püresulen ñi inafiel mew ta Cristo. 14 Fey kimngelu iñche ñi püresulen, itrokom reke tati pu che feyentulelu Cristo mew doy yafüluwi engün tañi kimelael tati werken dungu, fey llükalay rume ka doy maneluwi engün ta Ñidol mew.\n15 Rüfngey ta kiñeke che ñi nütramyekefiel ta Cristo ñi re ütrirtuetew ta iñche ka ñi re kayñetuetew, welu kakelu wewpitukey küme nor duamkechi mew 16 ka nütramyekefi engün ta Cristo piwkeyen mew, kimnielu engün am Ngünechen tañi femngechi femkünuetew ta iñche tüfa mew tañi ingkañpeafiel tati werken montuluwün dungu. 17 Welu tüfeychi pu che tañi ütrirtuetew, femkey engün tañi re kayñetuetew mew ta iñche, fey ayüniey engün tañi doy wesalkayaetew iñche tañi püresulen mew. 18 Welu ¿chem chumngeafuy am? Fey chumngechi rume, dungule engün nor piwke mew kam feyngenole rume, nütramyekefi engün ta Cristo. Fey tüfachi dungu ta ayüduamaken.\nFey ka petu feley tañi doy ayüwael, 19 fey kimnielu am iñche tañi montulngeael eymün tamün ngillatun mew ka Jesucristo ñi Küme Püllü ñi kellun mew. 20 Rüf mew maneluwkülen ta Ngünechen mew tañi yewenngenoael chem mew no rume, welu may feley tañi wewpiael kom maneluwün mew itrokom che ñi adkiñ mew. Fey fewla ka rumel, doy kimfalay Cristo tañi fütra pepiluwün iñche mew, mongeleli ka tunte lalleli rume. 21 Fey iñche ñi mongen mew am mülelu ta Cristo, fey lali doy kümeafuy rüf mew mülelu am iñche ta kisu mew. 22 Welu mongeleli tüfachi kuerpu mew, pepi küme amulniean tañi küdaw, femngechi tañi kümelkayafiel Ñidol tañi dungu. Feymew kimlan chuchi müngell tañi dulliael. 23 Rume küdawngey ñi dulliafiel ta kiñeke ti epu dungu: kiñe dungu mew, doy kümeafuy ta lali femngechi ñi müleputuael chew ñi mülemum ta Cristo, fey tüfachi dungu doy kümeafuy ta iñchengealu. 24 Welu, kangelu dungu mew, eymün tamün duam doy kümeay ñi amuleael tañi mongelen ta iñche. 25 Fey kom küme kimnielu am iñche tüfachi dungu ka küme kimnien tañi petu müleael eymün iñchiñ, femngechi kelluwayiñ tamün küme amuleael ka tamün doy nieael ayüwün ta mupiltun mew. 26 Fey ta famngechi ka wiñome niemutuan ta eymün mew tamün küme tüngduamküleael ta Cristo Jesus mew.\n27 Fey tüfachi dungu ta kümey tamün mongeleael chumngechi ñi feypilen ta Cristo tañi küme dungu. Fey femngechi amuli rume tamün pewmeafiel kam amullenoli rume, ayülen tañi kimael eymün tamün yafüluwkülen ka tamün rume küme kiñewkülen ta mupiltun mew ti küpalu ta werken montuluwün dungu mew, 28 tamün chem llükalenoael rume tamün pu kayñe mew. Fey tüfa fente küme ngünelküley kisu engün tañi amulen ñi apümkangeael, ka femngechi tati montun dungu ngünelküley ta eymünngealu. Fey tüfachi dungu küpay ta Ngünechen mew. 29 Ngünechen ta Cristo mew füreneeymünmew tamün feyentuleael ta kisu mew, welu ka feley tamün kutrankawael ta kisu mew. 30 Kiñentrür kutrankawküleiñ eymün iñchiñ. Dew kimnieymün chem fütrake kutrankawün mew tañi rupan, ka chem dungu mew tañi mületun ta fewla.


Jesus tañi Ilelkawün: tukulpangekey ñi yamniengeal ta Ngünechen | Biblia ñi kimeltukeel\nJesus tañi Ilelkawün: tukulpangekey ñi yamniengeal ta Ngünechen\nTATI pu kristiano werküngekey ñi tukulpayal Kristo ñi lan, ka femngechi üytungekey ‘Jesus tañi Ilelkawün’ (1 Korintio 11:20). ¿Chumngelu müna falintufali tüfa? ¿Chumül am ka chumngechi am müley ñi femngeal?\nFeychi pun, pu judioche ñi Paskua 33 tripantu taiñ mülen antü mu, Jesukristo elkünuy ñi femngeal tüfachi trawün. Ti Paskua kawiñmangekefuy kiñe rupa ti tripantu mu, 14 konchi antü Nisan judio küyen mu. Feychi Nisan küyen ellakonkefuy ñamkülechi küyen mu, dew rupalu ti wünen semana marzo küyen mu. Femngechi tati pu judioche rakikefuy 13 antü ñi pual ti Paskua, ellakonchi antü wüla.\nJesus kawiñmay tañi pu apostol engün ti Paskua, dew amutulu Juda Iskariote, fey wüla elkünuy ñi tukulpangeal Jesus tañi Ilelkawün. Tüfachi ilelkawün welukoni ti Paskua judio mu, feymu llemay müley ñi tukulpangeal kiñe rupa tripantu mu.\nMatew pingechi Evangelio mew nütramyey chem ñi rupan: ‘Jesus nüy tañi kuwü mew ta kofke. Fey rupan mañumtufilu ta Ngünechen, wikefi ti kofke. Fey ka eluyefi tañi pu disipulo, feypilen mew: “Imün tüfa ta iñche tañi kuerpu”. Feymew müten ka nüy kiñe kopa tañi kuwü mew. Fey rupan mañumtufilu ta Ngünechen, fey eluyefi ta kidu engün, feypilen mew: “Kom eymün putumün ta tüfachi kopa mew. Fey tüfa iñche tañi mollfüñ ka müten, fey tüfa mew rüf dungu mew mupiay tati we eldungu. Fey tañi mollfüñ wütrulngealu ñi fürenengeael ta che femngechi ta Ngünechen ñi wiñoduamatuafiel ta che tañi kulpan mew”’ (Matew 26:26-28).\nKiñeke che trokikey tüfa: Jesus kofkekünufi tañi kuerpu ka pulkukünufi tañi mollfüñ. Welu wül-lu tüfachi kofke, Jesus petu mongelefuy wülmekelu. ¿Feypiafuiñ may Jesus ñi pu apostol ifingün tañi kuerpu ka putufingün tañi mollfüñ? ¡Femlay llemay! Femfule tüfa ilotuafuy reke ta che ka kiñepülekünungeafuy Ngünechen ñi ley dungu (Génesis 9:3, 4; Levítico 17:10). Luka 22:20 mu, Jesus feypi: “Tüfachi kopa ti we eldungu tati, legtripaley iñche ñi mollfüñ mew, tüfa ta wütrulael eymün tamün fürenengeael”. ¿Rüfngepey may tati kopa ‘ti we eldungukünungetun’? Tüfachi eldungu, kiñe chemkün reke trürlay tüfa.\nFey llemay, ti kofke ka ti pulku kiñe adentun müten tati. Ti kofke adentuley Kristo ñi kulpangenochi kuerpu. Jesus püney kiñe kofke sofralu Paskua ñi ilelkawün mu, tüfa fayümngelay lefawra mu no rume (Éxodo 12:8). Kiñeke mu, Biblia adentukünukefi ti kulpan ka welulkan ti lefawra mew. Femngechi ti kofke pengeli Jesus ñi chalintukun tañi kulpangenochi kuerpu (Matew 16:11, 12; 1 Korintio 5:6, 7; 1 Pedro 2:22; 1 Juan 2:1, 2).\nTi kurü pulku adentuley Jesus ñi mollfüñ, tüfa pengeli ñi falin ti we eldungu. Jesus feypi ñi wütrulal ñi mollfüñ fey ‘tukulpañmawelayafiñ kidu engün ñi kulpan’. Tüfa mu, kiñeke che lif mongen-ngetuy Jewba ñi adkiñ mew, ka koneltukeyngün Ngünechen ñi we eldungu mu (Ebrew 9:14; 10:16, 17). Tüfachi eldungu eluñmafi 144.000 manelfalchi kristiano ñi amual wenu mapu mu. Üye mu longko ülmen ka saserdotengeal ñi kümelkayafiel kom pu che (Génesis 22:18; Jeremías 31:31-33; 1 Pedro 2:9; Apokalipsi 5:9, 10; 14:1-3).\nTi pulku ka ti kofke pünengelu ñi tukulpangeam Jesus ñi lan, ¿iney engün am iyafuy ka putuafuy? Chumngechi ngüneduampeiñ, kom koneltulelu ti we eldungu mu müley ñi femal tüfa, feychi che maneluwkülelu ñi amual wenu mapu mu. Feymu Ngünechen ñi newen kellukeeyew ñi kimtukual engün ñi dullingen ta longko ülmen-ngeal wenu mapu mu (Romanu 8:16). Tüfachi pu che Jesus engün koneltuley ti eldungu Ngünenien mu (Luka 22:29).\nFeymu, ¿chumkeyngün tati pu che ñi afnoachi mongen nieal kiñe küme mülewe Mapu mu? Jesus chumngechi tañi werkün, amukeyngün Jesus tañi Ilelkawün mu, ka koneltukenolu rume ti kofke ka pulku mew, pengelkeyngün yamün ñi trawüluwal mu. Tati pu Dungukelu Iney Ngen Jewba tukulpakeyngün Jesus tañi Ilelkawün kiñe rupa tripantu mu, dew ellakonchi antü llitulu 14 konchi Nisan küyen mu. Kom Mapu mu pichin che müten maneluwküleyngün ñi amual wenu mapu, welu kom pu kristiano müna falintukefingün tüfachi tukulpan. Tüfachi trawün eluñmakeeyew engün ñi ngüneduamal tunte ñi piwkeyenieetew Jewba ka Jesukristo (Juan 3:16).\nAkordayafiyiñ Jesus ñi lan\nAyüwünkechi mangeluwayiñ tami akordayal Jesus ñi lan inchiñ mu chumngechi ñi feypikünuel Jesus. Kimaymi chumngechi kümelkayafeymu Jesus ñi mongen ka tañi lan.


Wüneke Kuzawün – INDH\nInicio > Wüneke Kuzawün\nTi INDH, nielu ñi rekülewkel N° 20.405, fey ta küme amulniegey tüfake filla zugu:\nZewmageay kiñe wirin mülelu ga kom ta pu küzawün mew, ka femgechi ta ñi chumlefel ta mogel che zugu, fey mew gülamtugeay püchiken ta küme txipayalka ñi küme yamniegeal ta zugu. Tüfachi wirin gülamtu yenielu may, fey ta pegelgeay ta fütxa ñizol ñi pial, ka femgechi ta füta txokiñ congreso pigechi, ka femgechi ga pegelgeay ti ñizol wunelelu Corte Suprema mew.\nKa kümeafuy ñi werkügen ti ONU mew, ti OEA ka pu inkayekelu ta che mew.\nKimeltugeay ti ñizol ka pu fillke txokiñ mew ñi kishu ñi günel ta chumlepelu ta mogel che chi zugu mew tachi mapu mew.\nFey ti mew ga gillagetuafuy ta zugu fey ti pu txokinche mew.\nZuguñgeay pu txokiñ mew fey ñi kelluafiel ta pegeluwun ka kuñiwtun mew ti moge che zugu mew.\nPegeluwgeay ti norümkelu ta zugu tachi mapu ñi küzaw fey mew ta kiñewküleay ta fill mapu txokiñ mew ka wiringelu ta mogel che zugu mew ka fanten mu ta mülefule, küme zugu txipayele.\nLlitugeay kam nentugeay (ñi küzawün mew) ta rüf zugu kelluafel ta che fey ti Tribunal de Justicia pigechi, zuamniegefulge, fey mew ta pepi inatuzugugeafuy fill wezake zugu mew, lagümgelu ta che zugu, wülegel ta che, ñamün ta che, ka fillke wezake zugu llemay. Fey mew ta wenuntugeay ta iñkañpen zugu.\nKamañküleal kafey ta fill zugu txipayelu Comisión Nacional prisión politica ka wülelgel ta che kuifi mew (Valech I) Txokiñ che kellukelu ta rakiafiel pu ñamün nütun che, lagümgelu che, ka wülegel ta che, ñamümün ta che (Valech II). Fey ta inalelu ti zugu müley ñi werküngeal kom ti pu papeltun Tribunales de Justicia mew, zuamniegefule. Kellun ta Txokin zugu ta zuguyekelu ta fill mapu ta che mew ka femgechi ta fill txokiñgentu mew nügkülelu ta nentuafiel fill inatuzugu pegelgechi ONU kam OEA txokiñ mew.\nKelluleay ONU mew ka kakew txokiñ tachi txokiñ mapu mew kam ka mapu txokiñ mew, pegeluwun ka inkawun zugu mogel che zugu mew.\nPegeluwam ti kimün ti mogel che mew, kelluwam ti kimün kom püle txipayakelu ta chillkatun fey ti kimeltun kütü elugekelu ti Fuerzas Armadas, inatuzugugel ta zuam, nentugel fill zugu ñi pegeal, elugeam ta yewun ka küpa nentugeam ti zugu fey ta yamgeam ta mogel che ta chi txokiñ mapu mew.\n*kümelka niekayam ti papeltun ti comisión nacional rüfgentu ka kümelkautugen (comisión rettig) pigechi zugu, fey ta llowzugufalüy ti zugu mogel che fey ti Ministerio del interior y seguridad publica pigelu ga.\nTi instituto ta norümniegey ti kiñe gülamtuwe txokiñ:\nEpu gülamtufe fey ta üytükefi ti ñizolkülelu ti che fey tac hi txokiñ mapu mew, welu fey egu niey ñi tuwunleal fill mapu mew.\nEpu gülamtufe üytükefi egu pu 4/7 pu senadores.\nEpu gülamtufe üytükefi egu pu 4/7 pu diputados.\nKiñe gülamtufe üytükefi pu ñizolkülechi pu che pu chillkatuwe ruka mew ti falcultades fey ti mogel che pu fütxake chillaktuwe mew, ti pu gülamtufe rectores pigelu ka femgechi ti pu chillkatuwe kishuwgünelelu.\nMeli gülamtufe ta üytügekey egün fey ti pu txokin zugulechi ti iñkagpen fey ta mogel che zugu pigechi.\nFey ti pu che konkülelu ti gülamtuwepeyüm mew chi txokiñ, fey egün ta nentuay egün kiñe che ta ñi ñizolküleal, fey ti üytüngechi chi che kafey ta ñizolgeay ti Instituto mew.\nPepi gülamtufegelayay egün pu diputados, alcaldes, concejales, gülamtufe txokiñ mapu mew, jueces, fiscales ti ministerio publico, küzawfe ti estado mew, pu solataw egün.\nKa femgechi txipayay ta kiñe gülamtuwe consultivo nacional pigechi, fey ta welukonküleay ti pu txokiñ che ka pu kimche küzawkelu ti pegeluwun ka iñkanpekelu ti mogel che zugu mew. Fey tachi txokiñ mew müley ñi kellunieafiel ti gülamtuwepeyüm chi Instituto.\nFey ñi kom küme kimaam ta chumgechi ñi felen ti INDH nagümkünufige ti ley n° epu mari waranka meli pataka kechu (20.405) nagümkünifige tüfa mew.\nGülamtuwepeyüm ti INDH ñi küzawün mew\nTi gülamtuwepeyüm ti INDH ñi küzawun mew fey ta txipakey ti ley 20.405 mew kafey ti norümüwun ñi azkünugel fey ti gülamtuwepeyüm ti instituto nacional:\nI.- Articulo purachi (8) ti ley epu mari waranka meli pataka kechu\nArticulo pura fey ta gülamtuwepeyüm geal ti:\nElukünual ti norümniekelu ti zugu fey ti corporación INDH ka femgechi ñi femekewün.\nMüley ñi pegeluwam ti ñizolkülelu fey tachi txokiñ mapu mew, ti congreso nacional ka pegeluwam ti ñizolkülechi ti che fey ti corte suprema feyta chi wirintukun txipantu mew feypelelu ti articulo küla, N° kiñe ti ley epu mari waranka meli pataka kechu.\nNentugeam ti rulpanzugu fey ti zugu ramtufule ti ñizolkülelu ka ti congreso kam tribunales de justicia küpa kimniefule egün.\nNentugeam ta rulpanzugu ti fillke zugu txipalelu fey ti ley epu mari waranka meli pataka kechu.\nFelerkeay ta zugu femegechi ayifule ga ti ñizol, fey ti ñi azkünuwun zugu nielu ñi küzawgeafiel Instituto, fey ta, küme yempüramkünuniefiel.\nZuguñpewüngeay ti pu ministerios, servicios ka femgechi ti pu txokiñ ta azümnielu ti estado fey ti fillke zugu zuamniegele ta küme nentugeal ta zuam, fey ti pu zuam küzawyekelu ta chi txokiñ.\nGünezugugeay ti kiñe kam kiñeke gülemtufe kam ti ñizolkülechi ti che, fey ti yowalu zugu, itxofill zugu welu ñi küzawgen mew.\nRulpanzugugeay fey ti pepilkantun ti zugu wirinlelu fey ti ñi tunten rang ñi mülepeyüm, fey ta chi zugu llemay ta wechugekey fill txipantu, ti ñizol ñi kimayal ñi chumgeken ti rang mew.\nElukünual ti fillke zugu fey ti nörumgekelu kam azkünugeken ta fill zugu, fey ñi küme txipaleal, kafey pu zugu ti kishu azkünugelu, fey ta pepilkawgeay itxokom zugu fey ti ñi küme nentunieafiel ti zugu ti instituto. Ka femgechi may, elukünual kiñe zugu, kiñe wirin fey ti mew ta müleay ñi chumgechi azkünoniegeal ñi pu küzawfe ka chumgechi felerkey ta instituto egu ñi pu küzawfe, tüfa mew müleyay ta fillke norümüwun zugun ñi chumgechi may ta üytügekel ka chumgechi elkünugekel ti mülepeyüm ti küzaw, chumgechi ta wechugeay ti küzawfe ka ñi pegeluwun ka ñi chum nentuniegel ñi küzaw.\nII.- Articulo kayuchi (6°) Küzawün ti gülamtuwepeyüm ti Instituto nacional mogel che zugu mew\nArticulo kayuchi (6) newengen:\nZoy ta azkünunieafiel ti pepeilkawun zugu txipalelu ti ley ka femgechi ti norümüwun mew fey ti gülamtuwepeyüm mew feypinieay:\nKiñepülekünu elgeal ti ñizol, niegefule zugu fey ta müley ñi zuguleal ta regle che rume konlelu fey tachi gülamtuwepeyüm txokiñ mew, kiñe txawun mew txipafule tüfa ta zugu mew müten. Pegelgele tüfachi zugu fey ta wechugeay ka kiñe txawun üytün che mew fey ta konal tüfachi zugu ñi ñizolküleal tunten txokiñ txipantu mülefule müten ñi ragiñelwe ñi müleal. Felefule tachi zugu fey ti ñizol kiñepülekünugelu petu küzaway tüfa mew welu, fey ta gülamtufeküleay fey ti tunten txokiñ txipantu petu ñi falintugen.\nElkünugeal ti txokiñ fey ti kellukelu pegelkünuleal ti Instituto fey ti pu txokiñ mapu mew, fey ta chi fütxa txokiñ mapu mew chile pigelu, fey elkünugeay ta ñi chumgechi ñi azkünon ti gülamtuwepeyüm ñi ayiwün zugu.\nInatuzuguniegeay kom ti pu zugu gülamtugeyelu kishugentu ti Estado de Chile mew, fey ta txipayelu pu txokiñ convencionales ka femgechi ta kagelu Naciones unidas kafey ti Organización de Estados Americanos pigechi ti txokiñ mew, mogel che zugu/küzawün mew.\nElfalkünugeay kiñe kam kiñeke gülamtufe ti zuguchefe ti küzaw fey ta chi Insittuto mew, welu ti gülamtuwepeyüm feypileay ñi chumgechi kam chumul ga ti txipayay ñi küzawün ti.


Romanu 9 ARNNT - Iñche am ta feyentulelu ta Cristo mew, - Bible Search\nRomanu 8 Romanu 10\n1Iñche am ta feyentulelu ta Cristo mew, fey tati Lif Küme Püllü kimniey ñi chem rakiduamkülen. Iñche feypin ta rüf dungu. Koylatupelan. 2Rume weñangküley tañi piwke ka rumel kutrantupiwkeleken, kisu engün am feyentunolu ta Ñidol Jesus mew. 3Ayülefun iñche tañi pu reñma tati pu judiu tuwünche ñi fülpuael ta Cristo mew, tunte iñche püntünentungeafun rume ta Cristo mew femngechi tañi füreneafuel ta kisu engün tañi fülpuael engün ta Cristo mew. 4Iñche ta rumeñma piwkeyeniefiñ engün Ngünechen am rumeñma kelluetew engün ka Israel ñi tuwünchengey engün, fey Ngünechen ta rüf yall reke nieeyew engün. Ngünechen ñi fütra küme pepiluwün mülekey ta kisu engün mew, ka llowingün Ngünechen ñi eldungun ka Moyse tañi ley dungu, tañi püramyeaetew engün ka Ngünechen ñi wüldungun. 5Iñchiñ taiñ pu kuyfike tuwünche em tañi pu yomel pu che. Ka kisu engün tañi tuwünche mew küpay tati Cristo, fey Ngünechen tati ngüneniefilu itrokom dungu. Rumel püramyengepe. Felepe may.\n6Ngünechen mupituy tañi eldungun tunte feyentulafuy kom ti pu israelche, Israel tañi pu yomelche am kom koneltulenolu Ngünechen tañi rüfngechi trokiñche mew. 7Ka itrokom ta Abraam tañi pu yomel reñmache rüf mew Abraam tañi pu yallngelay, Ngünechen may feypifi ta Abraam: “Tami pu yomelche rüf mew tripayay ta Isaak mew.”+ 8Fey tüfachi dungu ta kimelnieeiñmew iney no rume ta Ngünechen ñi yallngenon tañi koneltulen mew ta kiñe trokiñche mew, Abraam tañi tuwünchengen mew no rume. Tañi feleafel, tüfeychi pu che may Ngünechen tañi dullintuel kisu ñi trokiñchengealu, tüfey engün ta rüf mew koneltuley Ngünechen tañi trokiñche mew. 9Fey tüfa lle tati eldungun Ngünechen ñi feypifiel ta Abraam: “Kangelu tripantu mew ka famngen wiñomean, fey Sara nieay ta kiñe wentru püñeñ.”+\n10Welu ka petu müley tañi feypiael. Rebeka tañi epu wentru püñeñ kiñe chaw niey engu Isaak, taiñ kuyfi tuwün em. 11Fey petu tañi choyüngenon engu, ka petu nienolu küme femün ka wesa femün no rume, Ngünechen feypifi ta Rebeka: 12-13“Fey tami wünen püñeñ tati inan püñeñ ñi konangeay.”+ Fey tüfa fente küme feley chumngechi tañi feypilen ta Wirin Chillka: “Piwkeyefiñ ta Jakob, fey illamfiñ ta Esaw.”+ Fey famngechi feley ti eldungu, Ngünechen ngenngey kisu ñi mütrümael ka ñi dulliael, chumngechi tañi ayüel, fey tañi chem duamkünuñmanofiel rume tañi femkeelchi dungu.\n14¿Feychi dungu mew anta feypiaiñ Ngünechen tañi nienon ta nor dungu? ¡Feypilayaiñ llemay! 15Ngünechen am feypifilu ta Moyse:\nka kutranpiwkeyeafiñ tüfeychi pu che iñche tañi küpa kutranpiwkeyeel.”+\n16Feymew llemay, Ngünechen ta kutranduamyechekey che tañi ayüel ka tañi yafüluwel mew no rume, welu Ngünechen may tañi ayüel. 17Tati Wirin Chillka mew Ngünechen feypifi tati longko ülmen mülelu ta Egipto: “Iñche longko ülmenkünueyu, fey tañi pengelam, eymi mew, iñche tañi pepiluwün ka tañi kimuwfaluwael itrokom mapu mew.”+ 18Ngünechen ta kutranduamyekefi iney rume tañi küpa kutranduamyefiel, ka elukefi ñi yafü piwkengeael iney rume tañi küpa elunofiel ñi feyentuael ñi piwke mew.\n19Welu kiñeke che feypipeafuy may, “fey Ngünechen elufile kiñeke che ñi yafü piwkengeael, ¿chumngelu anta yafkafe pituafuy ta che, fey iney no rume katrütulayafuy Ngünechen ñi femael tañi ayüelchi dungu?” 20Fey eymi tati feypikelu, ¿iney anta eymi tami inaramtudunguafiel ta Ngünechen? ¿Tati rag challa anta feypiafuy tañi dewmaetew: “chumngelu anta femngechi dewmaen?” 21Tati widüfe niey pepiluwün tañi dewmayael chem tañi küpa dewmael tati rag mew, ka feychi rag mew müten dewmayafuy kiñe challa püneael kümeke poyen dungu mew kam epe fill dungu mew.\n22Ngünechen felefuy ñi kutrankayafiel ka ñi apümkayafiel tañi lladkütuniefielchi pu che, welu femlafi kisu ñi ngenoafeluwünngen mew. 23Fey tüfa famngechi ayüy ñi femael ta iñchiñ mew ñi pengelael tañi fütra afmatufal pepiluwün, feymew kutranpiwkeyeeiñmew ta iñchiñ ka wünelu mew elueiñmew taiñ koneltuael ta tüfeychi dungu mew. 24Fey Ngünechen ta mütrümeiñmew, fey kiñekentu ta koneltulelu tati pu judiu mew ka femngechi mütrümeyew ta Ngünechen tati pu judiu tuwünngenolu. 25Iñche tañi feypipeel, ka femngechi dungu ñi wirikünuel ta Osea Wirin Chillka mew:\n‘iñche tañi piwkeyen trokiñche’ pituafiñ.”+\n26“Ka tüfey mew müten chew tañi feypingemum:\nfeypingetuayngün tati rumel mongelekechi Ngünechen ñi pu yall.”+\n27Fey tati pu israelche mew, Isaia ta feypi:\n28Fülkülepay dewma Ñidol Ngünechen tañi mupiael kom tañi feypikünuelchi dungu mapu mew.”+\n29Ka chumngechi feypikünuy kuyfi mew ta Isaia:\nfewla müten ta Sodoma ka Gomora che reke aftuafuiñ.”+\n30Fey ¿chem piaiñ am? Fey Ngünechen wiñoduamayetufi ta yafkan mew tati pu judiu tuwünngenolu ñi mupiltun mew, kisu engün tunte kintukelafuy rume ta Ngünechen. 31Welu tati pu judiu kintukefuy engün chumngechi ñi tuteafiel ta Ngünechen ka ayülekefuy ñi mupituael engün Moyse tañi ley dungu tañi wiñoduamangetuael engün ñi yafkan mew, welu femngechi rume wiñoduamangelay engün. 32Fey ¿chumngelu am wiñoduamangelay engün tañi yafkan mew? Feyentunolu engün am ta Cristo Jesus mew tañi wiñoduamangetuael ta yafkan mew tati mupiltun mew, fey maneluwlu engün am tañi mupituafiel tati ley dungu.+ Feyta famngechi feypingekey welulkawi engün tati mutrurtukuwlu ta kiñe kura mew reke. 33Tüfachi dungu feypiley ta Wirin Chillka mew:\nwelu tati maneluwlu ta kisu mew, yewelkawlayay.”+


Ngünechen montulfi tati pu israelche | Tati Biblia ka tañi werkün dungu\nNgünechen montulfi tati pu israelche\nJewba wüli wedake dungu tati Egipto mapu mu, ka Moyse entufi pu israelche. Moyse mew, Ngünechen elufi ti Ley dungu\nFENTREN tripantu mu tati pu israelche mülekefuy Egipto mapu mu, ka amuy ñi tremün ka küme felerpuyngün. Feymew kiñe we faraon longko ülmen-ngetuy, welu rume (mütre) weda piwkengefuy kimnofilu ta Jose. Pefilu pu israelche ñi rume alün-ngen llükay, feymew ‘kona ngeayngün’ pi, ka feypi ñi ürfingeal pu we wentru püñeñ Nilo pingechi lewfü mu. Fey kiñe israel domo llükangenolu tukuy ñi we püñeñ kiñe küllko mu, fey ellkalfi rangi rümentu mew. Faraon ñi ñawe pefi, fey üytukulfi Moyse ka tremümfi pu ülmenche mew.\nMoyse nielu meli mari tripantu, koni wedake dungu mew ingkafilu ti israelche ñi wedalkamekeetew kiñe elfalchepelu Egipto mapu mu, feymew müley ñi lefmawal kamapu. Ka nielu pura mari tripantu, Ngünechen feypifi ñi wiñotual Egipto mu ka feypiafiel ti faraon ñi neykümafiel tati pu israelche.\nFaraon pilay ñi neykümafiel tati pu israelche, feymew Ngünechen kastigafi (kutrankabi) pu egiptoche mari wedake dungu mew. Welu Moyse wüne ngüfetufi (eypibi) ta faraon, ñi montual ti weda dungu mu. Welu feyta rume (mütre) mallmangefuy, ka wentruwkefuy Moyse ka Jewba mu. Petu rupalu chi mari weda dungu, Ngünechen werküfi kiñe küme werken püllü ñi langümal kom pu wünen yall Egipto mu. Welu chi werken püllü wallkünuy (rupay) pu israelche ñi ruka mu feyentulu Ngünechen mew. Ka tukulelfingün kiñe korderu ñi mollfüñ wallon ñi wülngiñ ruka mew. Feymu ñi tukulpayal feychi afmatufalchi dungu, tati pu israelche eluwingün ñi femael fill tripantu ti Paskua kawiñ.\nFey dew lalu ñi wünen fotüm, ti faraon wemüfi Moyse ka tati pu israelche Egipto mapu mew. Pürüm (pür) müten adkünuwi ñi tripayal engün. Welu ti faraon wiñorakiduami feymu amuy ñi inantukuafiel ñi weychafe ka awkan kareta engün. Ka tati pu israelche akulu inaltu Kelü lafken mew, ngelay chew ñi lefmawal. Welu Jewba nülay chi lafken, fey pu israelche nome rupayngün kiñe angkülechi mapu mu. Inantukuyawlu pu egiptoche, Ngünechen elutuy ti ko ñi wiñotual, feymew takuñmafi ka ürfingün ta faraon ka ñi pu weychafe.\nRupalu chi antü pu israelche umarpuyngün (umañpoy) inaltu Sinay wingkul, feymew Jewba femi kiñe eldungu kidu engün. Rangiñelwe künungey ta Moyse ka Ngünechen elufi ti ley dungu ñi ngüyülngeal ka ingkangeal fill mongen. Püntütripanofule ka feyentufule engün inafülküleafuy Ngünechen mew, ka duamnieafuy ñi kümelkayafiel kake trokiñche.\nWelu, epe kom che maneluwlayngün kidu mu. Feymew Ngünechen werküfi ñi ñampiawal meli mari tripantu ti üwe mapu mew. Feymu, Moyse üytufi ti norngechi wentru Josue pingelu ñi longkongerpual. Fey wüla, akuy chi antü pu israelche ñi konal kiñe küme mapu mew feypikünufilu kuyfi ta Abraam.\n(Tuwlu Éxodo, Levítico, Números, Deuteronomio, Salmo 136:10-15 ka Hecho 7:17-36.)\n¿Chumngechi Moyse montulchefe ngerpuy pu israelche mu?\n¿Chumngelu (chemu) tati pu israelche tukulpakefuyngün ti Paskua kawiñ?\n¿Chumngechi Jewba montulfi tati pu israelche Egipto mu?\nNgünechen elufi ta Moyse kiñe kayu pataka ley dungu. Welu doy kimniengey chi Mari Werkün Dungu mülelu Éxodo 20:1-17 mu. Welu, ramtungelu Jesu chuchi am tati doy küme fütra werkün dungu, kidu llowdunguy: “Piwkeyefinge ta Ñidol Ngünechen kom tami piwke mew, kom tami rakiduam mew, ka kom tami kimün mew ka kom tami newen mew” (Marku 12:28-30; Deuteronomio 6:5).


Marku 12 ARNNT - Jesus eluwi tañi dunguaetew engün kiñe - Bible Search\nMarku 11 Marku 13\n1Jesus eluwi tañi dunguaetew engün kiñe adkünu dungu mew, fey feypi: “Kiñe wentru anümi fentren ofad ka malalmakünufi. Dewmay ta kiñe kütrüwe nentuam ñi pulku ka dewmay kiñe alü pürachi wenu ruka tañi kom puwkintunieam tañi ofadentu. Feymew amediakünulelfi ñi ofadentu kiñeke ti pu küdawkelu, fey kisu eluwi ñi amuael kañpüle. 2Fey puwlu ti antü ñi kosechangeael ti fün ofad, werküy kiñe tañi kona ñi llowpayael ti pu küdawkelu mew ñi koneltuleelchi kosecha. 3Welu ta kisu engün nüfi ñi wülelkayafiel ka wemütufi fey ñi elunofiel chem no rume. 4Feymew tati ngenngelu werküy ka kiñe kona, welu ta tüfa wedokañmangey tañi longko ka fill wesaka pingey. 5Feymew ka wiñome werküy ka kiñe kona, fey tüfa ta langümngey. Feymew ka werküy fentren kakelu pu kona, fey kiñeke ta wülelkafi engün, fey kakelu kay langümfi engün.\n6“Fey kiñelewey ñi werküael: kisu tañi fotüm tañi rume sakinieel. Inangechi mew werküfi ta kisu, rakiduamkülen: ‘Fey ñi kakünu rakiduamnon rume, yamüñmayaenew engün ñi fotüm tati’ pirkey.\n7“Welu tati pu küdawfe welukonkechi feypiwi engün: ‘Fey tüfa lle tati ngenngetualu ti ofadentu mew. Langümfiyiñ, fey iñchiñngetuay taiñ küdawpeyümchi ofadentu.’ 8Fey ta famngechi nüfi ka langümfi engün, fey ütrüfentufi engün tati la wekuntu ti ofadentu mew.\n9“¿Fey chumalu trokiniefimün kay tati ngenngelu ti ofadentu mew? Fey küpayay ka langümpayafi tüfeychi pu küdawfe, ka elutuafi ñi ofadentu ta kakelu pu küdawfe.\n10“¿Kimlaymün am ñi chem pilen tati Wirin Chillka? Feypiley:\n11Fey tüfa ta Ñidol tañi femkünuel, fey rume afmatuleiñ.’+ ”\n12Feymew ayüfuy engün ñi püresuafiel ta Jesus, ngüneduamlu engün am kisu engün tañi nütramelngen ta tüfachi adkünu dungu. Welu llükaniefilu engün am tati pu che, elkünutufi ka amutuy engün.\n13Werkülelngey ta Jesus kiñeke tati pu farisew ka Erode tañi kelluntukunieetewchi pu che, femngechi tañi kintukaduamafiel engün ñi dungun mew ta Jesus femngechi ñi pepi dalluntukuafiel engün. 14Fey tüfa engün wütufi ta Jesus tañi feypimeafiel:\n15Welu Jesus am kimnieetew engün tañi koyla ngünen ñi nien engün, feypieyew:\n16Fey yelelngey, fey Jesus ta feypieyew engün:\n17Feymew Jesus ta feypieyew engün:\n18Feymew amuy engün ñi pemeafiel ta Jesus kiñeke pu sadusew.+ Fey tüfa engün ta feypikey ñi wiñomongetukenon ti pu la, feymew ta ramtufi engün fey tüfachi dungu:\n19—Kimeltufe, Moyse ta eleleiñmew ta tüfachi wirin dungu fey kiñe kurengechi wentru ta lale ka nienole fotüm ñi kure mew, fey tati lachi wentru ñi peñi feley ñi kureyetuafiel ñi lantuchi fillka, femngechi ñi fotümeltuafiel tañi dew lachi peñi.+ 20Feymew may, mülekerkey kiñe rupa regle peñiwen, fey ti wünen kurengerkey, welu larkey, fey ñi elnon kiñe fotüm no rume. 21Feymew ti inan wentru kureyetufi ti lantuchi domo, welu kisu ka femngechi lay fey ñi elnon fotüm. Ka femngechi femi tati epu mew inanngelu, 22fey kom tati regle peñiwen femngechi femi, welu kiñe no rume elkünulay engün ta fotüm ñawe no rume. Feymew ka larpuy tati domo. 23Fey, mülele wiñomongetun, feychi mongeletule engün,+ ¿chuchi am kiñeke ti regle wentru ti domo ñi fütangetuay, kom ti regle wentru am kureyefetew ta kisu? 24Fey Jesus ta llowdungueyew engün:\n—Eymün ta welulkawküleymün, küme adümnofilu am eymün tati Wirin Chillka Ngünechen tañi pepiluwün no rume. 25Feychi tati pu la wiñomongetule, tati pu wentru ka ti pu domo ngewetulayay ñi kureyewael. Tati pu werken püllü müleyelu wenu mapu, fey engün reke feletuay. 26Fey tañi wiñomongetuken tati pu la, ¿tukulpakelafimün am eymün Ngünechen tañi dungufiel ta Moyse tati üykülechi sarsa ti kütral mew? Fey Ngünechen feypifi ta Moyse: ‘Iñche ta Abraam, Isaak ka Jakob ñi Ngünechen’.+ 27¡Fey Ngünechen ta lalechi pu che ñi Ngünechen no, welu may tati pu mongelelu ñi Ngünechen! Fey eymün ta rume welulkawküleymün.\n28Fey allkülu engün ñi fente küme wiñoldunguletew ta Jesus, kiñe tati kimeltukelu Moyse ñi ley dungu allküñmaetew ñi üyawtudungumeken, fülkonpay ta kisu mew, fey ramtufi ta Jesus:\n29Feymew Jesus ta llowdungueyew:\n—Tati doy küme werkün dungu kom mew fey tüfa tati: ‘Allkünge, Israel: iñchiñ taiñ Ñidol Ngünechen kiñeley. 30Piwkeyefinge ta Ñidol Ngünechen kom tami piwke mew, kom tami rakiduam mew, ka kom tami kimün mew ka kom tami newen mew.’+ 31Ka tüfa tati inalelu: ‘Piwkeyefinge tami chafche eymi chumngechi kisutu piwkeyewimi.’+ Kiñe werkün dungu no rume ngelay ta doy kümelu tüfachi epu werkün dungu mew.\n32Fey ti kimeltukelu Moyse ñi ley dungu feypieyew:\n—Rume kümey tati, kimeltufe. Rüfngey tami piel: Kiñeley müten ta Ngünechen, ka ngelay kangelu kisu müten. 33Ñi piwkeyengeael ta Ngünechen kom piwke mew, kom kimün mew ka kom newen mew, ka ñi piwkeyengeael ta chafche chumngechi piwkeyewkeyiñ kisutu taiñ chengen, fey doy faliy kom chalintukukeel mew ka kom tati lüpümkeelchi ilo kulliñ ta ngillatuwe mew.+\n34Fey allkülu ta Jesus ti kimeltukelu ta Moyse ñi ley dungu ñi llowdungun rume küme rakiduam mew, Jesus feypifi ti wentru:\n35Jesus mekerkey ñi kimeltun ta ngillatuwe ruka mew, fey ramtuy:\n—¿Chem mew am feypikey tati pu kimeltukelu Moyse ñi ley dungu ti Cristo David ñi tuwünngen? 36David, kellunieetew ti Lif Küme Püllü, feypi:\nfey iñche eluaeyu tami wewafiel kom tami pu kayñe ka tami longkoletuael kisu engün mew.’+\n37Fey David ‘iñche ñi Ñidol’ pieyew, ¿fey chem mew am tati Cristo David ñi tuwünngey?\n38Jesus feypikey tañi kimeltun mew: “Kuñiwtuwmün tati pu kimeltukelu Moyse ñi ley dungu mew. Ayükey engün tañi nieael chiñayngechi takuwün ka ñi chalingeael engün rume yamün mew ta pülasa mew. 39Kintukey engün ti doy kümeke wangku ta sinagoga mew ka iyayüm engün, dullikey doy dullilechi wangku. 40Ka müntuñmakefi engün ñi ruka tati pu lantu domo, ka tañi nor mongen wentru ñi pingeael engün, fütra ngillatukawkey. Kisu engün ta doy fütra kutrankangeay kakelu pu che mew.”\n41Kiñe rupa anüley ta Jesus ti ofrenda ñi elngekemum ñi fül püle, adkintuniey chumngechi ñi tukumeken pülata ti pu che ti pichi kakon mew. Fentren pu riku tukumekey engün fentren pülata. 42Feymew akuy ta kiñe pofre lantu domo, fey tukupay ti pichi kakon mew chew ñi elngekemum pülata epu pichike kofre moneda, rume pichin falilu.\n43Feymew Jesus mütrümfi tañi pu disipulu, fey feypifi:\n—Rüf dungu feypiwayiñ fey tüfachi pofre lantu domo doy alün tukupay kom ti kakelu pu che mew chew ñi tukungekemum ta pülata. 44Fey kom kakelu wülkey engün tañi sofrantunieelchi pülata, welu ti domo, pofrengefuy rume, wüli kom ñi niefel tañi mongeluwam.


Luka 7 ARNNT - Jesus dew dungufilu ti pu che, fey amuy - Bible Search\nJesus tremolfi kiñe Roma tuwchi kapitan ñi kona\n(Matew 8.5-13; Juan 4.43-54)\n1Jesus dew dungufilu ti pu che, fey amuy ta Kapernaum. 2Mülerkey tüye mew kiñe Roma tuwchi kapitan, fey nierkey kiñe kona, tañi rume piwkeyenieel. Fey tüfachi kona rume kutrankülerkey ka femngechi epe larkey dewma. 3Fey ti kapitan allkülu ñi miyawün ta Jesus, werküfi kiñe mufü putremke judiu tañi llellipulmeaetew fey ñi tremolelpayaetew ñi kona. 4Kisu engün puwi Jesus mew, fey rume llellipufi engün feypilen mew:\n—Tüfachi kapitan kümeafuy tami füreneafiel. 5Kisu ta küme trokituñmaeiñmew taiñ trokiñche ka kisu müten dewmaleleiñmew taiñ nieelchi sinagoga.\n6Feymew Jesus kiñentrür amuy tüfeychi pu che engün, fey fülpulu ti ruka mew, fey ti kapitan werküy ñi pu weni tañi feypiafiel:\n—Ñidol, küpakilnge. Iñche ta Roma tuwünche. Rume yamnieeyu tami konpuael iñche ñi ruka mew. 7Feymew tatey iñche ta kisu amulan rume tami yemeafiel. Re werküdungunge müten tañi tremoltuael ñi kona. 8Iñche kafey nien tañi werkükeetew tati longkolelu iñche mew ka femngechi iñche nien tañi pu soltaw ñi werkükeel. Femngechi ta werküfiyüm kiñeke tüfa engün ñi amuael, amukey. Ka femngechi werküfiyüm kangelu ñi küpayael, fey küpakey. Ka werküfiyüm ñi kona ñi femael chem küdaw rume, fey femkey.\n9Feymew Jesus rume afmatulewey allkülu tüfachi dungu, fey leliwülfi ti pu che ñi inanieetew ka feypifi:\n—Rüf dungu feypiwayiñ, ngelay kiñe israelche rume fente feyentulelu tüfachi wentru reke.\n10Feymew ti pu werken, wiñotulu engün ta ruka mew, peputufingün ti kona ñi dew tremolkületun.\nJesus wiñomongeltufi kiñe lantu domo ñi püñeñ\n11Fey dew rupalu tüfachi dungu, Jesus amuy kiñe waria mew Nain pingelu. Kompañuwkülen amuy ñi pu disipulu engün ka rume fentren che. 12Fey petu fülpulu ti waria mew, pefi ñi yeniengen ta kiñe la ñi rüngalmengeael. Feyti la kiñen püñeñ ürke ñi ñuke mew ka lanturkey ti domo. Kompañnieeyew rume fentren che mülelu ti waria mew. 13Fey Ñidol, pefilu ti domo, kutranpiwkeyefi ka feypifi:\n14Feymew müten fülkonpuy, ka nüfi ñi kuwü mew ti llangi ñi yeniengemum ti alwe. Fey ti pu che ñi yenieetew, witrakünuwi engün. Fey Jesus feypifi ti la:\n—Weche, eymi ta feypipeeyu: ¡Witrapüratunge!\n15Feymew ti la anüpüray ka eluwi ñi dunguael, fey Jesus elutufi ñi püñeñ ti domo.\n16Fey pengelu ñi femün, kom ti pu che llükay, fey eluwi engün ñi püramyeafiel ta Ngünechen feypilen mew:\n—Kiñe fütra pelon wentru ta pewfaluwi iñchiñ mew. Ngünechen tukulpay tañi kelluafiel ñi trokiñche.\n17Fey Judea trokiñ mapu mew ka wall püle kimngey ta Jesus ñi femün tüfachi dungu.\nJuan tati Fawtisachefe ñi epu werken\n18Juan kimürkey kom tüfachi dungu, kisu ñi pu disipulu am kimelürkeetew. Fey mütrümfi epu ñi disipulu, 19fey werküfi ñi amuael engu ta Jesus mew tañi ramtumeafiel: “¿Rüf mew eymi am tati Cristo küpayalu pinieel kam üngümaiñ ta kangelu?” 20Fey Juan tañi epu werken fülkonpuy engu Jesus mew, fey feypipufingu:\n—Juan ti Fawtisachefe ta werküeyumew tami ramtuwafiel ta ‘¿eymi pemay tati küpayalu kam üngümaiñ ta kangelu?’\n21Feychi lelen mew müten, Jesus tremolyefi rume fentren che kutranküleyelu ka kutrankawkülelu ti pu weküfü mew ka eluyetufi ñi pelotuael rume fentren trawma.\n22Feymew Jesus feypifi ta Juan ñi epu disipulu:\n—Amutumu ka feypiputuafimu ta Juan tamu peel ka tamu allküel. Nütramelputuafimu tati pu trawma ñi pelotun, ka ti pu küntro ñi trekatun, tati pu che nielu lepra kutran ñi tremotun, ti pu pilungelu ñi allküyetun, feyti pu la ñi wiñomongetun, ka ti pu pofre ñi wewpilelngen ti montuluwün dungu. 23¡Fey sakinngeay tati welulkawnolu ñi maneluwael iñche mew! ―pi.\n24Fey dew amutulu Juan ñi epu werken, Jesus eluwi ñi dunguafiel ti pu che ñi chumngechi chengen ta Juan, feypilen mew: “¿Chem anta tripaymün tamün pemeael ti uwe lelfün mew? ¿Angken kachu mefürkamekeetew ta kürüf? 25¿Chem am pemeymün? ¿Kiñe wentru llümllüm kümeke takuwün tukunielu? Eymün kimnieymün tüfeychi re llümllüm kümeke tukuluwkülekelu ka re kawiñ mew mülekelu, tüfachi pu che ta longko ülmen ñi ruka mew müten mülekey. 26Fey ¿chem ürke amfe tripaymün tamün pemeael? ¿Kiñe pelon wentru? May, feyngey, kiñe pelon wentru, welu doy fütra pepiluwlu ti pelon wentru mew 27Juan mew ta mupirkey tañi feypilen ta Ngünechen ñi Wirin Chillka:\n‘Iñche wüne werküan tañi werken,\nfey ta famngechi wüne ngülamtuafi tati trokiñche femngechi llowaeymew engün.’+\n28Iñche ta feypiwayiñ, ngelay iney rume trürniefilu ta Juan, welu tati dew koneltulelu Ngünechen ñi ülmen mülewe mew, doy wünenküley ta Juan mew.”\n29Kom tüfeychi pu che allkütufilu ta Juan, kenü ti pu kofrakelu ta impuestu Romangealu kütu fawtisaeyew ta Juan, ngüneduamlu engün am Juan ñi wewpiken Ngünechen ñi nor dungu. 30Welu ti pu farisew ka ti pu kimeltukelu ta Moyse ñi ley dungu, pilay engün ñi fawtisayaetew ta Juan, fey ta famngechi illamtufingün Ngünechen tañi ayüfel ñi füreneaetew ta kisu engün.\n31“¿Chem mew chey trürümafuiñ tüfachi pu che fantepu mew müleyelu? ¿Chem mew adentuley engün? 32Inayentuley tati pichikeche mew anükünuwkelu tati pülasa mew ka wirareluwkelu ti traf pichikeche ñi ayekayael engün:\n‘Dunguleluwiyiñ ta flawta, welu eymün purulaymün.\nKa ülkantuleluwiyiñ ti weñangkünngechi ül, welu eymün ngümalaymün.’\n33Fey küpalu ta Juan ti Fawtisachefe kisu ta pekanka ikelay ka putukelay rume, welu eymün feypikefimün: ‘weküfü ñi ngünenieetew.’ 34Ka femngechi küpay ti Wentrukünuwpalu, fey ikey ka putukey, welu eymün feypikefimün: ‘ifengey ka putufengey.’ Weniyefi ti wesake dunguyen che ka ti pu kofrakelu impuestu Romangealu. 35Welu Ngünechen ñi fütra kimün kimfalkey kom tañi llowetewchi pu che mew.”\nJesus wiñoduamafi kiñe wesa mongenngechi domo\n36Kiñe farisew mangelfi ta Jesus ñi imeael kisu ñi ruka mew, fey Jesus amuy ti farisew ñi ruka mew, fey anüpuy ñi iyael ta mesa mew. 37Fey tiyechi waria mew mülerkey kiñe domo yafkafe mongen nielu. Fey kimlu ñi mülepun ta Jesus ti farisew ñi ruka mew, amuy, fey puwüli kiñe pichi fotilla apolelu perfume mew. 38Ngümalen fülpuy Jesus ñi namun, fey eluwi ñi küchuñmayafiel ñi külle mew. Ka pürüm piwümeltufi ñi tünay longko mew. Ka truyuñmafi ñi namun, fey ka tukulelfi perfume ñi namun mew.\n39Fey ti farisew mangelfilu ta Jesus, pefilu ti domo ñi femün, rakiduami: “Tüfachi wentru feyngefule ñi pelon wentrungen, ngüneduamafuy chem domo ñi nüpeetew. Tüfa ta rume wesa mongenngechi domo.”\n40Feymew Jesus feypifi ta Simon:\n—Simon, kiñe dungu ayülen tami feypiafiel.\nFey llowdungueyew ta Simon:\n—Feypien müten, kimeltufe.\n41Feymew Jesus feypi:\n—Epu wentru defelerkey pülata kiñe ülmen wentru mew tati arengülümkelu ta pülata. Kiñe defelerkey kechu warangka moneda, fey kangelu kechu mari moneda. 42Fey pepi kullinolu engu am, fey ti arengülümkelu ta pülata mür wiñoduamatufi ti epu defeniekeetew. Fewla feypien: ¿chuchi chey ti epu defelelu doy piwkeyeaeyew?\n43Feymew llowdungueyew Simon:\n—Iñche ta feypin tati doy alün defelefulu.\nFey Jesus feypifi ta Simon:\n—Küme feypimi tati, Simon.\n44Feymew Jesus leliwülfi ti domo, fey feypifi ta Simon:\n—¿Ngüneduamfimi ñi chumün tüfachi domo? Tayi konpapen tami ruka mew, fey elulaen ko tañi küchayael ñi namun, welu feytachi domo küchuñmaenew ñi namun kisu ñi külle mew, fey ka piwümüñmatuenew kisu ñi tünay longko mew. 45Truyulaen rume, welu ti domo konpalu müten tüfa mew, fentekünulay ñi truyuñmaetew ñi namun. 46Ilfuyel-laen ta aseyte ñi longko mew, welu kisu tukulelenew perfume ñi namun mew.+ 47Feymew feypiaeyu kisu tañi fentren yafkan ñi nieel mew wiñoduamaletuy, kisu am rume piwkentukuetew. Welu kiñe che ineyngele rume pichin yafkan mew wiñoduamangetule, rume pichin piwkeyen pengelay.\n48Feymew Jesus pürüm feypifi ti domo:\n—Tami yafkan mew ta dew wiñoduamangetuymi.\n49Fey ti kakelu pu mangel mülelu tüye mew, eluwi ñi ramtuwael engün: “¿Iney anta tüfa, yafkan mew kütu wiñoduamachetuy?”\n50Welu Jesus leliwülniefi ti domo, fey feypifi:\n—Tami mupiltun mew montuluwimi. Küme duamkechi amuñmutunge.